Adaptazio postnuklearra: Txernobylgo txorien adibidea\nHondamendia gertatu zenetik ia 30 urtera, Txernobylen bizi diren hegaztiengan erradioaktibitatearekiko adaptazio zantzuak behatu dira\n1986ko apirilaren 26a, Txernobylgo zentral nuklearreko 4. unitatea lehertu eta historiako hondamendi nuklear handiena gertatu zen eguna. Igorritako erradioaktibitateagatik zentraletik 30 km-rako eremu guztia ebakuatu egin zen eta egundaino itxita dirau. Giza eta osasun-hondamendiaz gain, ingurumenarentzat ere kolpe handia izan zen zorigaiztoko leherketa. Zentralaren inguruko basoak hil egin ziren denbora gutxira, esaterako. Denboraren poderioz, ordea, gizakiak utzitako tokia berreskuratzen joan da natura eta, horren erakusle, erradioaktibitatearekiko adaptazioak garatu dituzte zenbait espeziek.\nGiza dekadentziaren irudia da egun Txernobyl\nHiri hila da egun Txernobyl. Zentralaren hondarrak kupula erraldoi batez estaltzeko planak aurrera egin arren, ez da berehalakoan berpiztuko hiri abandonatua. Horren aurrean naturak bere bidea egin du. Zenbait hegazti arraro behatzen dira bertan etaPrzewalski zaldiak eta otsoak ere badira. Baina erradioaktibitatea presente da oraindik, eta bere eragina zuzena da naturarengan. Landare eta animalien ugaritasuna, banaketa eta mutazio-tasak anormalak dira eta zientzialariek behatu dute, esaterako, bertan bizi diren txorien zerebroak txikiagoak direla eta begi-lausoak dituztela. Intsektu, mikrobio eta bestelako deskonposatzaileen jokamoldea ere normaltasunetik urruntzen da.\nPanorama honen aurrean, haatik, Txernobylen dirauen erradioaktibitatearekiko adaptazioak garatu dituzte zenbait espeziek. Hain zuzen ere, hori da Ismael Galván ikerlariak (Paris-Sud Unibertsitatea, Frantzia) zuzendutako ikerketak erakutsi duena. Horretarako, 16 espezietako 152 txori aztertu ditu Galvánen lantaldeak, guztiak ere Txernobylgo esklusio-gunearen barruan. Hegaztiei odol-laginak hartu dizkiete erradioaktibitateak DNA zenbat kaltetzen dien behatzeko eta gorputzean duten antioxidatzaile kantitatea neurtzeko. Gainera, hegoetako feomelanina edukia ere neurtu diete.\nFunctional Ecology aldizkarian plazaratu dituzten emaitzek baieztatzen dute erradioaktibitate altuko guneetako hegaztiek antioxidatzaile kantitate altuagoa dutela, faboratua izango litzatekeena DNA inguruneko erradioaktibitatetik babesteko. “Dakigunaren arabera, lehen aldia da erradiazio ionizatzailearen aurkako adaptazioa behatzen dena”, adierazi dute ikerlariek. Kaskabeltz handien (Parus major) eta enara arrunten (Hirunda rustica) kasuan, aldiz, aurkako joera behatu dute. Bi espezie horien erradioaktibitate altuko guneetako aleek egoera kaskarragoa azaltzen dute. Hegazti horiengan ohikoa baina feomelanina gehiago neurtu dute hegoetan. Pigmentu hori ekoizteko antioxidatzaileak erabiltzen dituztenez, baliteke hegaztiek DNA babesteko antioxidatzaile nahikorik pilatu ahal ez izatea.\nInork pentsa lezake berri onak direla Txernobylgoaren ondorengo hondamendien aurrean naturak aurrera egiten duela ikustea. Horren harira, ikerlariek nabarmendu nahi izan dutenez, “Txernobylgo populazioengan, hegaztiengan bereziki, erradioaktibitateak izan duen eragina kaltegarria izan da”.\nIturria: Science News


Kontzertu literarioa: Antton Aranburu\nElizbarrutia (UNEDeko sarreran), Gasteiz | KONTZERTUA\nAntton Aranburu (Busturia, 1979) Bizkaiko musikaria, antzezlea eta ipuingilea da, egun Gasteizen bizi den arren. Kaos#Kosmos izeneko disko bikoitza aurkeztu zuen 2019an. Disko bakoitza 10 abestiz osatuta dago. Lehenengo diskoan pop-rock estilotik gertu dauden abestiak biltzen dira. Bigarren diskoan, ordea, balada motako abesti lasai eta samurragoak daude. Jarraian, Zoratzen Naiz kantuaren bideoklipa, Gasteizko Zabalgana auzoan grabatua. GONBIDAPENAK Oharra: Gasteizko Udalaren udako kultur programazioaren barruan egingo diren ikuskizun guztiak aire zabalean egingo dira, esparru mugatuetan, edukiera mugatuarekin eta segurtasun protokolo bat errespetatuz. Gonbidapenak ikuskizunaren astean bertan erreserbatu ahal izango dira, astelehenetik aurrera, ekitaldia hasi arte edo lekuak amaitu arte. Pertsona bakoitzak gehienez bi plaza erreserbatu ahal izango ditu, online edo, bestela, telefonoz: 945 16 16 18, 9:00etatik 15:00etara.\nKontzertu literarioa: Antton Aranburu Elizbarrutia (UNEDeko sarreran)\nAntton Aranburu (Busturia, 1979) Bizkaiko musikaria, antzezlea eta ipuingilea da, egun Gasteizen bizi den arren.\nKaos#Kosmos izeneko disko bikoitza aurkeztu zuen 2019an. Disko bakoitza 10 abestiz osatuta dago. Lehenengo diskoan pop-rock estilotik gertu dauden abestiak biltzen dira. Bigarren diskoan, ordea, balada motako abesti lasai eta samurragoak daude.\nJarraian, Zoratzen Naiz kantuaren bideoklipa, Gasteizko Zabalgana auzoan grabatua.


Maniatikoak | erbinnuriaren aztarnak\nurtarrila 8, 2007 in batzuk, Burutaziyuak\nManiak, Elhuyar Hitzegi Entziklopediaren arabera, “portaera-modu baten joera ez-ohikoa edo nabarmena dira”.\nJendearen mania horiek (ez psikiatrikoak) aztertzea, behatzea gustoko dut. Batzuk entretenigarriak dira guztiz; beste batzuk barregarriak; kezkagarriak ere badaude eta ezin dute falta gorrotagarriak direnak ere. Uste dut gehienontzat besteenak atal honetan sailkatzen ditugula.\nHorra nire inguruan dauden batzuk (nire integritate fisikoa babesteko izenak aldatu egin ditut):\n+Ainarak, adibidez, ez dio inorri uzten bere mugikorra ikutzen; bere “umetxoa” da.\n+Anderrek lehenik eta behin liburu guztien azken esaldia irakurtzen du.\n+Maddi-ri botilako Coca Cola gustatzen zaio soilik.\n+Itziarrek ordenagiluaren aurrean dagoenean txistu egiten du etengabe, umore txarrez ez dagoenenean ez ezik, orduan txistu eta kantuaren arteko zerbait egiten baitu.\n+Aitorrek ez ditu sekulan oinetakoen lokarriak lotzen.\n+Mikelek esaldi guztiak Chiquitoren hitzen batekin bukatzen ditu: condemor, aguanapeitx, condenauer…\n+Eta nik, adibidez, ordulari guztiak punttu-punttuan eduki behar ditut, segunderoa barne.\n(Salvador Dalí. La persistencia de la memoria, 1931)\nDirenak direla, maniek garena egiten gaituzte hein batean, eta horregatik sinpatia diet. Nire azterketa antropologikoa osatzeko beste adibiderik baldin baduzue, gustora jasoko ditut. Bootxo.\nurtarrila 9, 2007 at 8:44 am\n??????? ezagutzen al gara? Eske nik beti liburuen azken esaldia irakurtzen dut lehenik (txikitan azken orriak galdutako liburu bat irakurri eta amaieraz enteratu ez nintzelako) eta Coca-Cola botilatik edaten dut (bestela oso urtsua geratzen da amaieran).\nGainera, eskuak atzeko poltsikoetan sartzeko ohitura dut (baita eserita banago ere) eta praka bakeroen atzeko poltsikoetan zuloak egiten ditut behatzekin prakak urratuz (honekin desde luego amaitu beharrean nago, ez dut eta galtza berrietarako ere egiten!)\nurtarrila 9, 2007 at 1:26 pm\nNik liburuetako azken esaldirik ez dut irakurtzen eta ez ere lehena (ez naiz gogoratzen irakurri dudan azken liburuaz) baña aldizkari edo egunkarietan, atzetik aurrera hasten naiz.\n« Boklok, “Lego” suediarra\nScooby-Doo umezurtz geratu da »


Lapiko Kritikoa » “Ezker abertzalean, jende bat mundurik gabe geratu da” (Argia, 2016-04-24)\nBy Andoni Olariaga Azkarate • Apr 23rd, 2016 • Category: Azterketak eta Azalpenak\nZer gelditzen da hitzak nekatuta daudenean, kontzeptuak lurretik urruntzen diren lainoak direnean, bihotzak pentsatu eta buruak sentitzen duenean…?\nSustrai Colina-ren elkarrizketa\nOrain arte abertzaletasuna gehiegi zentratu da motibazio irrazionaletan, historia puzteraino. Abertzaletasunaren azken korronteak, ordea, “independentzia zergatik eta zertarako?” galderari erantzuten ari dira, onura ekonomiko, sozial zein kulturalak mahai gainean jarriz. Tamalez, zergatiak besterik gabe lantzeak ez du bloke berririk sortuko, ez du jenderik mugiaraziko. Independentziaren beharra orain arte baino mamitsuago arrazoitzeaz gain, fidelitateak zerk sortzen dituen hausnartu behar genuke. Nola sortzen dira nazio pertenentziak? Fidelitate horiek lanketa arrazional bati esker mugitzen dute jendea? Aurrez aurre daukagun blokera iristeko modurik badugu? Ez diote alferrik Joseba Gabilondok eta Eduardo Apodakak lur hori goldatu behar dugula lehenbizi, gure nazioa berridatzi ideia horiek bidea egin dezaten.\nNola hasten da bidea?\nNazioa egunero eraikitzen eta desegiten den zerbait dela ulertuta. Zer da nazio eraikuntza? Egunero El Correo-k “pueblo” hitza erabiliz egiten duena. Esplizituki agertu ez arren, nazioa da proiektu, balio eta eskubide guztiak gauzatzeko aintzat hartzen den lehen baldintza. Podemosek ikuspegi soziala lehenesten duela dioenean, espainiar herritarrentzako lehenesten duela dio esan gabe. Nazioaren ulerkera aldagarri honek ez luke jendea beldurtu behar. Nazioa estatikotzat jota ez genuke borroka esparrurik edukiko. Aldagarritasunak egunerokoan kokatzen du guda-zelaia. El Club de la Comedia-rekin barrez lehertzen naizenean, garbi izan behar dut umoregile hori espainiar nazioa eraikitzen ari dela, darabiltzan erreferentzia sinbolikoek nire Espainiarekiko pertenentzia areagotzen dutela. Guk nahi ala ez, horrek eragina dauka gure izaeran. Esaterako, politika ulertzeko oso modu espainola daukagu. Ez dakigu kritika eraikitzailerik egiten, ados ez gauden lehendabiziko hitzean etxera joateko mehatxua jaurtitzen dugu. Hala, mugimendu geroz eta zabalago bat nahi badugu, diferentziak komunean dugunari eutsiz adierazten ikasi beharko dugu.\nBalio digu besteak bezalako estatu bat izateak?\nNormalak izateari beldurra diogu. Ez dugu normalak izan nahi. Erosoa da zure proiektu politikoa kontra eginez eraikitzea. Estaturik gabe ez daramazu estatuaren miseriarik bizkarrean. Horregatik, “Euskal Estatua feminista izango da edo ez da izango” ala “Euskal Estatua euskalduna izango da ala ez da izango” esatea edo ezer ez esatea gauza bera da niretzat. Dilema hori ez da existitzen. Estatua jendartearen indar korrelazioen isla izango da. Euskal Estatua gaur sortuko balitz kalean egunero ikusten dugun horixe izango litzateke. Ezin dira estatu egiturak zure jendartea baino askoz aurrerakoiagoak izan. Gaitz bat da jendartea oso konbentzionala dela ahanztea. Herriarentzako planak herria kontuan hartu gabe egiten dituen iraultzaile ilustratu asko dago. Gustatu ala ez, El Correo Español da hemengo egunkari irakurriena. Horrek laburbiltzen du hemengo sen ona.\nHorregatik eztabaidatzen dugu hainbeste independentziaz independentistekin eta hain gutxi independentzia ukatzen dutenekin?\nOraintxe bertan independentziaren aurkakoek, Podemosen eskutik, euskal jendartearentzat erakargarria izan daitekeen proiektu oso definitua daukate. Guk ez. Gu independentzia zergatik bai eta zergatik ez eztabaidatzen tematzen gara, baina noiz definituko dugu gure estatu eredua? Jendea erakarri nahi baduzu argi markatu behar duzu zure helburua. Oraingoz, ordea, horretarako baldintzak sortzen ari diren arren, ez dago estrategia independentistarik. Estrategia hori aldebakarrekoa izango bada, karta guztiak jokatu beharko ditugu bideak urratzeko eta erretzeko beldurrik gabe. Esaterako, taktikoki interesgarria izan daiteke alde bakarreko posizio batetik alde biko proposamenak egitea, estatuak onartuko ez dituela jakinik. Zure proposamenak zure jendartean zilegitasun osoa badu, berehala erakusten duzu Espainian legebiltzarrek muga handiak dituztela. Ezingo dugu goitik beherako estrategia independentista diseinatu baina unean uneko mugimenduei esker jendearen ikuspegia zizelkatu daiteke. Oraintxe bertan, gehiengo handi batek uste du, EAEn zein Nafarroan ondo bizi garela, ez dela aldaketarik behar, legebiltzarrek aski askatasun dutela. Hori da aldatu behar dena. Horrela soilik jarri daiteke zilegia legalaren gainetik. Denbora beharko da eta ezin dugu pentsatu denbora tarte horretan jendartea uneoro mobilizatuta mantendu dezakegunik. Mobilizazioak pikoa harrapatzen duenean emandako urratsa sendotzea da gakoa, atzeraezin bihurtzea. Gradualismoarekin ez goazela inora aurpegiratuko didate baina jendarteek horrela funtzionatzen dute.\nAldebakartasuna. Azken aldiko ezker abertzalearen hitz magikoa.\nOraindik ez dugu asmatu aldebakartasuna zertan datzan azaltzen. Horregatik, oraingoz, daukagun indarra mentala da estrategikoa baino gehiago. Jende batek aldebiko eskemaren betaurrekoekin jarraitzen duenez, ezker abertzalearen irakurketa kritiko guztiak estatuari egindako kontzesiotzat dauzka. Irakurketa horiek herriari begira aztertuz gero, ostera, bestelakoak dira analisiak eta epaiak. Askapen mugimenduak urteak eman ditu galdera batzuei erantzun nahian, eta erantzunak bazituela uste zuenean, galderak aldatu dira. Naturala da 60ko hamarkadako zutabe ideologiko zenbait iraungita egotea. Nola eraikitzen eta deseraikitzen dira nazioak? Non sortzen da jendearen sen ona? Zein indar daukate komunikabideek? Horiek dira erantzun beharreko galderak, orain arte ezkerrak eztabaida ideologikoak beste plano batean kokatzen zirela uste izan badu ere. Podemosek argi frogatu du arrazoia baino zerbait gehiago behar dela jendea konbentzitzeko. Zuretzako ideien borroka lehen mailako auzia bada, borroka hori non gauzatzen den detektatu behar duzu, eta pertsona bat Klaudio Landaren programara joateko prestatu behar bada, prestatu. Jendeak errealitatea beste modu batera ikus dezan zure diskurtsoa marko batzuetara egokitu behar da. Hori hala, orain ez daukagu marko egokirik.\nAldatu daitezke markoak\nErrealitatea bere horretan erakusteak ez duela piperrik balio jabetzea da markoa aldatzeko lehen baldintza. Bukatu da arrazoia daukagulako irabaziko dugula pentsatzea. Zein da Izquierda Unida eta Podemosen arteko funtsezko aldea? IU ezker-eskuin marko zaharrean mugitzen da “oligarkia” bezalako hitz gastatuekin, eta Podemosek goi eta behe markoa berreskuratu du “casta”-ren antzeko esaera freskoekin. Gauza berdintsua diote biek baina eguneroko marko eguneratu bat dauka batek, beste mende batekoa besteak. Hori da diferentzia. Podemosek ez du errealitatea borrokatu, errealitatea hor zegoen, agerikoa zen. Ezkerreko alderdi gehienek, ostera, uste dute jendeak ez diela botorik ematen ez direlako errealitateaz konturatzen. Horregatik dabiltza etengabe datuak ematen, jendea gertatzen ari denaz jabetzean, eurengana hurbilduko delakoan. Ez dute ulertzen ez dela kontzientzia kontua. Jendeak bere markoa dauka eta errealitate gordinena erakutsi arren zure diskurtsoa ez bada marko horretan kabitzen jai daukazu. Susmoa daukat ezker abertzaleak zerbait esaten duenero beste baten markoaren baitan esaten duela. Gaur EAJrenean, bihar Podemosenean, etzi… Horrela ezin da. Goazen gure markoa sortzera. Ulertu ditzagun kontzeptuak borroka esparru bezala. Kontzeptuek adiera anitzak dituzte, errealitatea ez da bat eta bakarra.\nGurtzen ditugun ereduek zerikusia dute errealitatearekin?\nDesfase izugarria dago benetan izatea gustatuko litzaigukeenaren eta benetan garenaren artean. Soziologia minimo bat behar dugu, sen ona aztertu, jendeak zertan gastatzen duen eta zer kontsumitzen duen ikertu. Eragin zuzena dauka euskal kulturarengan. Irakurle baino idazle gehiago dauzkagulako kexatzen gara, baina zer kontsumitzen du jendeak? Bideo-jokoak, pornoa, motorrak… Euskarak badu presentziarik alor horietan? Ez dugu euskara zikindu nahi, aldaketa sozialaren ideal guztiekin lotu nahi dugu, baina euskarak ere kontsumo joeretara makurtu beharko du. Bestela, euskaraz eskaintzen ez dena erdaraz kontsumituko da. Ezin dugu etengabe gure balore erromantiko eta zerutiarren hipokrisian bizi. Kontua ez da herri mugimenduak egiten duen oro ona dela eta erakundeetatik datorren guztia txarra. Frente sozial eta instituzionala eskutik joan ezean ez dago zereginik. Herri mugimenduak erakundeari bidea zelaitu behar dio, hark aldaketa ahalbidetu dezan. Esaterako, Gipuzkoan, atez ateko zabor bilketaren gaian, herri mugimenduak atez atekoaren aurkako oldar kontserbadoreari askoz modu sutsu eta masiboagoan egin behar zion aurre. Ez du balio bando berekoak izan eta behin erabaki-guneetara iristean elkarri mokoka edo bakoitza bere aldetik ibiltzeak.\n“Elkarbizitza jokoan eta zu berriz bertso ttikietan…” kantatzen du Ruperrek.\nHainbeste urtetako borroka tragiko baten ondorioz, ezker abertzaleak oso identitate emozional fuertea sortu du. Oso zaila da identitate horren baitan kriki-krakarik eragin gabe ezer aldatzea. “Borroka da bide bakarra!” oihukatzen pasa dituzunean urteak, justizia trantsizionalak nola ez dizu minik emango? Jendeak ez du debate ideologikotzat hartzen, bere identitatearen aurkako erasotzat baizik. Horregatik leporatzen dizu askapen mugimendua deuseztatzen saiatzea. Norbaiti bere mundua bere begien aurrean puskatzen diozunean alferrik esango diozu pragmatismoa behar dela. Ikuspegi mitiko horrek eraman du jendea borrokara, ez pragmatismoak. Ikuspegi mitifikatu horrek, ostera, munstro bat sortu du eta oraingo debateak ez dira debate intelektualak, debate emozionalak baizik. Hortik dator ilusio falta orokorra. Ezker abertzalean, jende bat bere mundurik gabe gelditu da. Guztiontzat da berkokatze eta birziklatze aroa. Jende askok aldaketa barneratu eta aurrera egingo du eta beste asko hor geratuko dira betiko. Denbora kontua da.\nAlderdi politikoek benetako parte-hartzea asimilatzea denbora kontua da?\nEz. Kataluniak ipurdi bistan utzi duen gure kultura politikoaren beste gaitz bat: Ez dakigu aurrez erabat definitu gabeko estrategia aurrera eramaten, ez gara bidera aurreikusi gabe ateratzen zaizkigunak kudeatzeko gai. Erabateko kontrolatu nahian oinarritzen dira gure alderdiak. Eurek uste dutena pentsatu ezean jendeak hanka sartuko duela konbentzituta bizi dira. Utzi jendeari hanka sartzen! Baina ez, nahiago dute botoak eta boto-emaileak eurenak direla sinesten segi. Horregatik larritzen dira jendeak hauteskundeen arabera bozkatzen duela konturatzen direnean. Nire ustez, alderdiek pozik hartu beharko lukete bozkaren likidotasuna. Bakoitzaren proiektuak jendartea seduzitzeko duen gaitasunean kokatzen du borroka politikoa. Blokeak erabat definituta daudenean, askoz mugatuagoa da zure borroka esparrua.\nMehatxuak aukera izan daitezkeela, alegia.\nFidelitate berriak sortzeko aukera paregabeak eskaintzen dituen aroa bizi dugu. Fidelitateak ez dira betiko izaten, baina emozionalki zein arrazionalki arrastoa uzten dute zugan. Gainera, jendartea ezin da, orain bezala, etengabe lur-zorurik gabe ibili. Lehenago edo beranduago, ziur naiz xake taula berriz definituko dela eta taula berrian ere nazioak pisua izaten segiko duela. Oso garrantzitsua izango da datozen urteetan garatzen dugun gure nazioaren kontakizuna. Ez da kasualitatea Joseba Sarrionandia zapalkuntza ikuspegi batetik denak integratzeko egiten ari den ahalegina.


Ezkabako talaiatik: Elementala, Watson maitea.\nElementala, Watson maitea.\nEskuartean daukat Arthur Conan Doyle-ren The Adventures of Sherlock Holmes liburua. Gogoa doakit liburua estreinako irakurri nuen garaira. Gazte eta berde nintzen garaian, ingelesez irakurtzen nuen gauez etxeko nire ohean, harik eta aita jaiki eta purrusta egin arte.\n“Itzal ezak argi puta hori behingoz; argindarra gastatu, besterik ez duk egiten eta. Bihar goizean irakurriko duk, egun argiz, dedio!"\nTrapuketari zen aita bizibidez, eta13.000 pezeta kobratzen zuen hileko; semeak zer irakurtzen zuen inporta ez zion arren, ezin zuen eraman dirua gastatzearen –haren hitzetan alferrik xahutzearen- zama.\nGogoan joan zait gazte eta berde nintzen garaira liburua berriro zabaltzean, eta azpimarratzen nituen hitzak, ulertzen ez nituen hitzak, berriz ikusi ditut: “woe” eta “groove”, eta hainbat eta hainbat hitz. Orduan ez nituen hitz horiek ezagutzen, eta orain ere ez. Seinale txarra: nekiena eta dakidanaren arteko tartea murriztu ez delako seinale. Lehen bezainbeste –edo lehen bezain gutxi- dakit orain ingelesez. Eta jadanik ez naiz ez gazte, ez berde. Baina hori nabari da, agerikoa; Sherlock Holmesek berak esango lukeen gisara: “Elementala, Watson maitea.”\nEdo ez, esango ez lukeen gisara, zeren Fernando Rey-k Berriozarren emandako hitzaldian azaldu duenaren arabera, "jakin beharra dago Sherlock Holmesek inoiz ez duela hori esaten ; bai aurkitu dezakegula esaldi horren parekoren bat El Sabueso de los Baskerville eta El Hombre Encorvado istorioen hasieran".\n"Liburuak solasgai" izeneko jarduera honetan, Berriozarko liburutegian, asko ikasi dugu Sherlock Holmes-en istorioen euskatzailearekin; Sherlock Holmes-i buruz ez ezik, itzulpen prozesuaz ere sekretu txikiak kontatu dizkigu: "Itzulpena ez da hitzez-hitzeko zerbait izan behar. Itzulpena ideien transposizioa da. Fideltasuna behar da, sortze-hizkuntzako testuan agertzen dena agertu behar da xede-hizkuntzakoan, baina euskara onean, euskara ona izan dadila, jariotasunez irakur dadila euskaratutako testua."\nIgela argitaletxean dituzu esku-eskura solasgai izan ditugun liburuak:\nSherlock Holmes-en abenturak I eta Sherlock Holmes-en abenturak II.\nFernando Rey-rekin batera, Sherlock Holmes-en abenturak solasgai.\nPosted by Itxaurdi at 23:53\nGaur dela 70 urte


Azken uholdeen irudiak telebistaz ikusten baditugu, konturatuko gara kaltetutako herri gehienak dagozkien konfederazio hidrografikoek “;urpean gera daitezkeen eremuak” izendatutako arrisku-eremuetan zeudela. Barakaldok ez du zerikusirik egoera horrekin, eta urez bete daitezkeen eremuetan eraikita dauden ehunka etxebizitza ez ezik, proiektu berriak ere badaude, Burtzeñako El Calero kaleko 500 etxebizitzen plan gisa.\nEguzki talde ekologista aspalditik ohartu gara Gorostizako eremu hori, presatik behera, arrisku larrian egon daitekeela” izan ere, euriteak gora egiten duenean, ateak irekitzen ditu urtegiak.\nUrtegia irekitzeak ez luke eraginik izanen Gorostizatik hurbilen dagoen aldean bakarrik. Mapek Bengolea eta Retuertorako uholdearrisku probableena zabaltzen dute, Megapark sarreraraino. Kadaguaren aldean ere egoera korapilatsua da eta arrisku mapek ez dute zalantzarik: Kadaguaren bokalean ez eraikitzeaz gain, instalazioak kentzen joatea gomendatzen da. Era berean, ohartarazi behar dugu Trenbidearen Hegoaldeko Saihesbidea bezalako proiektuek, Castaños azpian tunel faltsu bat eraiki nahi duenak, aipatutako ibaia 100 metro inguru desbideratu beharko luketela eta uholde- arriskua askoz gehiago handituko luketela.\nLa entrada EZ, IBAIEN IBILGUAK “GARBITZEAK” EZ DITU UHOLDEAK EKIDITEN aparece primero en Eguzki Talde Ekologista.


Free chat Kgalagadi. Ausazko arrotz doan txateatu berehala Kgalagadi tik.\nFree chat Kgalagadi\nOngi etorri Chatroulette KgalagadiEdozein lekutan, munduko pertsona aleatory bat konektatzeko. Chatroulette Kgalagadi dezakezu honako aukeren artean aukeratu:- Guztiak pertsona mota Kgalagadi doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nKgalagadi hirien zerrenda:


'Jakinduriek mundue erreko dau', bertso-zientzia emanaldiak - Kulturklik\n"Jakinduriek mundue erreko dau", bertso-zientzia emanaldiak\nOndarroa Irailaren 21(e)tik Irailaren 24(e)ra\nSaioaren aurkezpena. Kike Amonarriz\n18:30 - 19:00 / Gorria urdinaren kontra / Oskar Gonzalez / Miren Amuriza / Amets Arzallus / Andoni Egaña\n19:00 - 19:30 / Komuneko bonbari eman bai… baina jaitsi tapa! / Josu Lopez-Gazpio / Miren Amuriza / Amets Arzallus / Andoni Egaña\n19:30 - 20:00 / Tiritak, Pupu eta Loreren lagun onenak / Leire Sangroniz / Miren Amuriza / Amets Arzallus / Andoni Egaña\n19:30 - 20:00 / Gorria urdinaren kontra / Oskar Gonzalez / Maialen Lujanbio / Jone Uria / Amets Arzallus\n20:00 - 20:30 / Tiritak, Pupu eta Loreren lagun onenak / Ainara Sangroniz / Maialen Lujanbio / Jone Uria / mets Arzallus\n20:30 - 21:00 / Komuneko bonbari eman bai… baina jaitsi tapa! / Josu Lopez-Gazpio / Maialen Lujanbio / Jone Uria / Amets Arzallus\n20:00 - 20:30 / Dopin genetikoa, superkirolariak diseinatzeko gai? / Jon Larruskain / Miren Amuriza / Andoni Egaña / Maialen Lujanbio\n20:30 - 21:00 / Robotak, zure lagun min onenak / Elena Lazkano / Miren Amuriza / Andoni Egaña / Maialen Lujanbio\n21:00 - 21:30 / Hala ere, jango zaitut! / Bittor Rodriguez / Miren Amuriza / Andoni Egaña / Maialen Lujanbio\n19:00 - 19:30 / Errimaren definizio matematikoa / Jone Uria / Unai Iturriaga / Alaia Martin / Andoni Egaña\n19:30 - 20:00 / Zeruraino hegan egiten / Juan Ignacio Pérez / Unai Iturriaga / Alaia Martin / Andoni Egaña\n20:00 - 20:30 / Bilboko itsasadarreko bakterio xelebrea, leptospirosia / Miren Basaras / Unai Iturriaga / Alaia Martin / Andoni Egaña\nIturria: Bizkaia Zientzia Plaza\nData Irailaren 21(e)tik Irailaren 24(e)ra\nOrdutegia18:30 / 19:30 / 20:00 / 19:00\nLekuaOndarroa, Getxo, Igorre eta Bilbo


Euskal Taldeak ez du Udal Dekretua onartu foru erregimenak aintzat hartzen ez dituelako\nIdoia Sagastizabalek Ogasun Departamentuaren “inprobisazioa” deitoratu du, Ministro andreari eskatu dio Egonkortasun Legea aldaraztea eta elkarrizketa eskaini dio udalen eskakizunei eman beharreko erantzuna adosteko\nMinistroen Kontseiluan onartu zenetik adierazitako jarrerarekin bat etorriz eta ezbaiak bideratzerik egon ez dela egiaztatu ondoren, Euskal Taldeko diputatuek ezezkoa eman dute toki erakundeen kutxako soberakinen erabilera arautzeko Udal Dekretuaren bozketan.\nGaur goizean egin den osoko bilkuran, Idoia Sagastizabalek, Euskal Taldeko bozeramaile ekonomikoak, EAJ-PNVren jarrera justifikatzen duten zioak azaldu ditu. Hala, lehenengo eta behin, diputatu jeltzaleak kritikatu du Eskubide honek “ez duela aintzat hartzen foru erregimenak daudela” eta gaineratu duenez “ez du kontuan hartzen Foru Erkidegoek Estatuarekin daukaten harreman finantzario berezia, Gobernuen arteko aldebiko harremana dena” , Ekonomia Itunaren Batzorde Mistoaren baitan garatzen dena. “Ahaztu egin dute gai hau adostasunaren bidez aztertu beharko zela”, erantsi du. Diputatu jeltzaleak berak gogora ekarri bezala, Euskadiko udalak beren baliabide propioekin finantzatzen dira eta “ez dago Estatuko fluxu ekonomikoekiko harremanik”.\nHalaber, Euskal Taldeak ez du ontzat ematen Ogasunak kutxako soberakinak arautzeko planteatu duen `formula´, Estatuko gobernuaren aldetik ezarritako “tutoretza” dela esanez.Ildo beretik, toki erakundeen autonomia aldeztu du argudiatuz “herritarrengandik hurbilen dauden eta beren beharrak ondoen ezagutzen dituen administrazioa” direla eta, beraz, “beraiena da eskubidea beren dirua antzemango dituzten beharrizanetan eta egoki jotzen dituzten politiketan gastatu ahal izateko”.\n“Gaur, Dekretu horrekin ez da baimentzen kutxako soberakinak erabiltzea, Funtsaren erabilpena baino ez da ahalbidetzen, eta gauza zehatzetarako”, baieztatu du. Zentzu berean, Sagastizabalek bere zalantzak azaldu ditu sortu diren funts horrekin sorberakinek izan dezaketen harremanaren inguruan. Sagastizabalek baieztatu duenez “ez da logikoa,ezta zentzuzkoa ere, administrazioek `erabili gabeko baliabideak´ izatea udaletan, eta hauek erabiltzerik ez izatea Egonkortasun Legeak baimentzen ez duelako”. “Gobernuak ez luke legeen aldaezintasuna aitzakia gisa erabili behar”, kritikatu du, eta gogora ekarri du Gobernu Sozialista bat izan zela abuztuan aste batean Konstituzioaren 135. artikulua aldarazi zuena.\nEdozein kasutan, diputatu jeltzaleak aitortu du Dekretuak beste neurri batzuk ezartzen dituela , horiek “positibo” jotzen dituela eta Euskal Taldeak bat egiten duela “ñabarduraren bat eginez”, baina tamaldu du Montero Ministro andreak uko egin diola, beste Dekretu baten bidez, Egonkortasun legearen aldarazpenari, Senatuan izapidetze prozesuan dagoela aprobetxatuz.\nSagastizabalek berretsi duenez “kutxako soberakinen arazoaren sustraia Egonkortasun Legean datza” eta Montero Ministro andreari eskatu dio aldaraztea, Euskal Taldeak eta udalek eurek azken urteotan erreklamatu dutenaren ildotik bideratuta eta Europak Egonkortasun eta Hazkundeari buruzko ituna bertan behera uztea erabaki duela ikusita. “Paradoxa da estatuak liberatuta geratzea eta toki erakundeek,ordea, egiterik ez izatea arrazoia berbera denean”, nabarmendu du. “Zoritxarrez”, esan du, “ez dugu borondate politikorik antzematen zentzu horretan aldarazpenik egiteko”.\nAmaitzeko eta “udalen eskariei erantzuna eman behar zaiela argi eta garbi geratu dela” ulertuta, eta “denok galduko dugu, hiritargoak galduko duelako” deitoratuz, Euskal Taldeak Ogasun Ministro andreari bere eskua luzatu dio, eta gai honi eta beste gai batzuei buruz hitz egiteko prest dagoela esan du.


Yogurta, etxebizitza eta segurtasun sistemak 'Aquí Se Fabrica' saioan | EITB telebista\nYogurta, etxebizitza eta segurtasun sistemak, 'Aquí Se Fabrica' saioan\nIruñean yogurtaren sekretuak ezagutuko dituzte, Donostian uholdeak izateko arrisku handiko zonalde bateko eraikuntzak eta Gasteizen segurtasun sistema ezberdinak egiten dituen enpresa.\nLarunbat honetako 'Aquí Se Fabrica' saioak yogurtaren sekretua ezagutuko du Iruñeko enpresa baten eskutik. Esneki honen modalitate berri bat nola egiten den erakutsiko dute. Izan ere, tapakia jartzen den unean bertan hasten da euren produktuaren berezitasuna.\nHorrez gain, 'Aquí Se Fabrica' Donostiako eraikuntza enpresa batera hurbilduko da. Betidanik uholdeak sufritu dituen zonalde batean eraiki daitekeela ziurtatzen dute eta aste honetako saioa horren lekuko izango da.\nAmaitzeko, Gasteizko enpresa batean eginiko segurtasun sistemak ezagutuko ditu saioak. Sistema biometrikoak, puntako teknologiadun txartelak, etab. Mundu osoko aireportu, hotel eta museoetan erabiltzen diren produktuak dira.\n'Aquí Se Fabrica' gaur emitituko da, 23:40etik aurrera, ETB2n.


Euskararen Nazioarteko Eguna - Tablón de anuncios - Zestoa\n2019 | Udalbatza | Declaración institucional\n2019ko azaroaren 21eko Udalbatzak aho batez onartua.:\nHorregatik diogu lurgune euskaldunek edo arnasgune geografikoek berebiziko garrantzia dutela euskararen normalizazio prozesuan. Euskaldun kopuru handia duten herriak eta auzoak dira euskaraz normaltasunez eta naturaltasunez bizi direnak, eta normalizatutako edozein hizkuntzak bete beharko lituzkeen funtzioak betetzen ditu euskarak herri horien egunerokoan.\nBaina urrats berriak egin behar dira, lurgune euskaldunen eta arnasguneen garapen iraunkorra bermatzeko oinarriak proposatuz. Izan ere, eremu horiek sendotzean eta zabaltzean datza normalizazio prozesu orokorraren arrakasta, hein handi batean.\nHori horrela, Zestoako Udal erakunde honek, honako konpromisoak hartzen dituela adierazten du 2019ko Euskararen Nazioarteko Egun honetan:\nErakundeak lehentasunez erabiltzea euskara, bere jakinarazpen eta gainerako erakunde, hornitzaile zein elkarteekiko harremanetan.\nGure administrazio publikoaren kontratuetan hizkuntza irizpideak zehaztea eta ezartzea.\nAdministrazio publikoen kontratazioetan ziurtagiriak —Bikain eta Bai Euskarari, besteak beste— bateratu eta indartzeko neurriak hartzea.\nEuskararen erabilera sustatzen duten hainbat tresna sustatzea. Hala nola, softwarea eta oinarrizko aplikazioak euskaraz, astialdirako IKT produktuak, .eus domeinua eta euskararen erabilera interneten.\nUEMA babestu, indartu eta zabaltzea.\nUrte askotako hitzarmenak sustatzea euskarazko tokiko komunikabideen jasangarritasun ekonomikoa eta egonkortasuna bermatzeko.\nEuskararen erabilera eta presentzia bermatzea erabiltzen ditugun komunikabide guztietan.\nKirol arloa euskalduntzeko bidean lan egitea, federazioarekin eta tokiko klubekin elkarlanean.\nGazteentzako euskarazko aisialdi zerbitzuak sustatu eta zabaltzea.\nFamilia eremuetan euskararen erabilera eta transmisioa sustatzea.\nMigratzaileentzako laguntza ildoak aktibatzea, euskara ikasteko eta euskal kulturara hurbiltzeko aukera izan dezaten.\nEnpresetan euskararen erabilera normalizatzeko ekimenak aktibatzea, euskara laneko eta zerbitzuetako hizkuntza izan dadin.\nJarduera arau emailea garatzea, enpresetan euskara erabiltzeko planak indarrean jartzeko.\nEremu guztietako eragileekin —hau da, enpresa elkarteekin, sindikatuekin, gremioekin, merkataritza ganberekin eta beste hainbat erakunderekin— akordioak lortzea, euskararen normalizazioa bultzatzeko lana har dezaten.\nHerriko gizarte eragile eta euskalgintzarekin batera elkarlanari eustea.


Ekologistak Martxan taldeak 600 leku degradatu baino gehiago aurkitu ditu Espainiako kostaldean | Consumer\nEkologistak Martxan taldeak 600 leku degradatu baino gehiago aurkitu ditu Espainiako kostaldean\nAzken hamarkadan izandako "garapen jasanezina" salatu du erakundeak\nEkologistak Martxan taldeak “Bandera beltzak 2008. Kostaldeko Hipoteka”, Espainiako kostaldeen egoerari buruzko diagnostikoa egiten duena. Lanak salatzen duenez, ekonomia-sektore nagusien “azken hamarkadako garapen jasanezinak” hainbeste aldatu du kostaldea, eta orain “ekonomian ondorio garrantzitsuak dituen krisi garrantzitsu” bati aurre egin behar dio.\nKostako zatien egoera aztertu ondoren, txostenak 303 bandera beltz eta 310 puntu beltz ematen dizkie itsasertzeko ekosistemen kontserbazioaren aurka “atentatu larriak” eragiten dituzten proiektuei edo jarduerei. Bereziki azpimarratu behar dira hirigintza-garapenak, banderen eta puntuen ia %70 baitira.\nGKEk dio Mediterraneoa dela Espainiako kostetan desnaturalizatuena, higadura- eta degradazio-mailarik handiena duena, eta kutsatuena, bere komunitateetako bakar batek ere ez dituelako behar bezala garbitzen bere urak. “Mediterraneoan sarriegia da arrantza kontserbatzeko estrategikoak diren habitatak suntsitzea eta presioa egitea; izan ere, urpeko hezeguneak eta belardiak degradatzeak inpaktu jasanezinak eragiten ditu epe ertaineko arrantza-, hirigintza- eta turismo-ekonomiarentzat”, adierazi dute ekologistek.\nEtxebizitzak eta portuak Kantauri itsasoan\nKantauriko kostaldeari dagokionez, txostenak gogorarazten du azken hamarkadetan “okupazio esponentziala” garatu dela, besteak beste, Galizian 800.000 etxebizitza berri eraikitzeko, Asturiasko ekialdean 30.000 eraikitzeko edo Urdaibaiko bezalako gune babestuetan eraikin berriak egiteko, Euskal Herrian. Horrekin batera, kirol-portuen proiektu ugari daude, batez ere Kantabrian, hala nola San Vicente de la Barquera itsasadarrean. Gainera, hiri- eta industria-isurketek kutsadura-maila handia eragiten dute, batez ere Avilesen (Asturias), Suanceseko itsasadarrean (Kantabria) edo Muskizko (Bizkaia) La Arena hondartzan, eta horrek kalte egiten die itsaski-jarduerei.\nTxostenaren arabera, kalak gehiegi ustiatzeak haiek agortzea eragiten du, eta kasurik deigarriena Kantauriko antxoa da, haren biziraupena “arrisku larrian” baitago, diote ekologistek.\nKanariar Uharteei dagokienez, Ecologistas en Acción elkarteak gogorarazi du artxipelagoak 1997az geroztik hiru “amnistia urbanistiko” onartu dituela, eta horietako azkena izapidetzen ari dela. Azken jarduera horren bidez, GKEren arabera, “itsasoko eta lehorreko jabari-eremuetan etxebizitzak legeztatu nahi dira”. Gainera, parke naturaletako hoteletarako permuta-konpentsazioak baimentzen ari dira, kontzesio administratiboak handitzeko.\nUharte horiek “itsasertzeko lurraldeen gainkarga handia” hartu dute bere gain, erakundeak gogorarazten duenez. Horri gehitu behar zaio Kanarietako Gobernuak Lurraldearen Antolamendu eta Iraunkortasun Arloko Premiazko Neurrien Legearen aurreproiektua aurkeztu duela, “urbanizatu gabeko eremuetan lurraldea gehiago okupatzea ahalbidetzeko”.\nBalearrei dagokienez, txostenak adierazten du artxipelago horrek azken 40 urteetan “presio urbanistiko handia jasan duela itsasertzean”, eta, beraz, interes natural eta ekologiko handia duten hainbat eremu urbanizatu direla. Gaur egun, lurralde-planek sustatutako hirigintza-hazkundea nabari da Mallorcan. Golf-zelaien eta kirol-portuen proiektuak, araztegien funtzionamendu eskasa eta itsaspeko hustubideen bidez egiten diren legez kanpoko isurketak dira Balearretako itsasertzaren mehatxuetako batzuk.\nazkena Ekologistak Martxan Espainiako kostaldeak informe-eu lugares degradados-eu


Arrasaten 65 urtetik gorako pertsonen bizi-kalitateak balorazio positiboa jaso du — Arrasateko Udala\nAzterlan horren emaitzak gaur aurkeztu dira prentsaurrekoan. Bertan izan dira Amaia Azpiazu (gizarte-zerbitzuen zinegotzia), Jose Ignacio del Pozo (Hurkoako zuzendari-kudeatzailea), Bakarne Etxeberria (Hurkoako hauskortasun-programaren koordinatzailea), Rakel San Sebastian (Adinberri Fundazioko zuzendari-orokorra), eta Ikeiko proiektuen arduraduna, Laura Gallo.\n65 urtetik gorako adinekoek hainbat arlotan zer egoera bizi duten jakitea izan da azterlanaren helburua; zehazki, arlo hauek aztertu dira: osasuna eta eguneroko jardueretan izan ditzaketen mugak, harreman sozialak eta parte-hartze sozial eta komunitarioa, ongizate emozionala, etxebizitzaren egoera, errealitate ekonomikoa eta erabilgarri dauden gizarte-baliabideen berri izatea. Lortutako emaitzak, 64 urtetik gorako 200 adinekori baino gehiagori egindako inkestetatik atera dira; horietatik 152 bakarrik bizi dira eta 66 beste norbaitekin.\nArrasaten, Udalmapen datuen arabera, biztanleriaren %24,2a 65 urtetik gorakoak da. Horietatik % 12k 75 urte edo gehiago dute. Zifra hori Gipuzkoaren batez bestekotik (% 10,6) gora dago.\nDatu horri erreparatuz, , Amaia Azpiazuk adierazi du azken urteotan Udalak eta bereziki Gizarte Zerbitzuen sailak arreta berezia jarri duela adineko pertsonengan. “Gure herritarren ia laurdena adineko pertsonak dira eta hori jakinik haien egungo errealitatea ezagutu nahi izan dugu. Horretarako, duela bi urte haien momentuko egoera ezagutzeko azterketa bat egin genuen; horrekin batera, ke detektagailuak ere jarri genituen haien etxeetan eta larrialdi egoera baten aurrean eman beharreko pausoen inguruko informazioa eta laguntza ere eskaini genien guztiei”, azaldu du Azpiazuk. “Orain, azterketa honi esker adinekoen egunerokotasunaren inguruko informazio gehiago jaso ahal izan dugu, beraz, aurrerantzean, gure helburua izango da Gizarte Zerbitzuak adinekoen egungo zein etorkizuneko beharrei erantzuna emateko egokitzea, modu horretara, guztien bizi kalitatea bermatu eta hobetzeko, noski”, gehitu du Azpiazuk.\nBide horretan, osasuna izanik bizi kalitatea bermatzen duen eragile garrantzitsuenetarikoa, osasunari dagokionez, balorazioa 6,8 puntukoa da 10erainoko eskala batean. Bakarrik bizi diren pertsonetatik % 19,5a erori izan da behin edo behin eta zailtasunak izan ditu altxatzeko. % 15,4k maiz izan ditu osasun-arazoak eta horrek beren kabuz moldatzea eragotzi izan dio. % 10,6k esan du osasun-arazoek kalera irtetea galarazten diotela.\nInkestatuen % 70ak adierazi du gaitasun ona edo oso ona duela eguneroko jarduerak eta lanak egiteko; alabaina, % 9k txarra edo oso txarra duela adierazi du. Bakarrik dauden pertsonen artean, % 31k zailtasunak ditu ekonomia- edo lege-jarduerak egiteko eta % 30k etxeko lanak egiteko.\n65 urtetik gorako pertsonen harreman-egoerari buruz lortutako datuen arabera, arlo horretan egoera positiboa da; izan ere, % 84k egunero ditu harremanak hurbileko familiarekin. % 95ak nahikoa babesa jasotzen du familiatik; alabaina, % 5ak ez du halako laguntzarik. Gainera, % 3,3k esan du ez duela norengana jo laguntza behar izanez gero.\nOngizate emozionalari dagokionez, galdetutakoen % 15ak bakardadea edo tristura sentitzen du.\nEgoera ekonomikoarekin edo etxebizitzarekin lotutako alderdietan, bakarrik bizi diren pertsonen % 10ak adierazi du zailtasunak dituela gastu orokorrei erantzuteko eta % 35ak negatiboki baloratu du eraikinaren atariko irisgarritasuna, eskailerak baitituzte, arrapalarik gabe.\nInkestak jasotzen duen beste datuetako batek erakusten du, galdetutako pertsonen % 90ak ezagutzen dituela Arrasateko Udaleko gizarte-zerbitzuak.\nLortutako datu guztiak aztertuta, Arrasateko adinekoen bizi-kalitatearen batez besteko balorazioa 7 puntukoa da 10eko eskala batean. Badago, aldiz, hauskortasun testuinguru bat, bakardade eta isolamendu egoerekin, herriko biztanlego kopuru murritz bateri eragin arren, pertsona hauen beharrei gertuagoko erantzuna eman ahal izateko abordatze osoa behar duena.\nTxosten osoa hemen eskuragarri.\nUdalak gizarte-bazterkeria egoeran dauden arrasatearren lan munduratzea sustatzen dihardu ‘Lan-r-Bai’ ekimenarekin 2020/01/24\nGurasoentzako tailerrak 2020/01/10


Uberan - Euskal Idazleen Elkartea - Maiatz aldizkariaren 72. zenbakia kalean\nMaiatz aldizkariaren 72. zenbakia kalean\nMaiatz aldizkariak 72. zenbakia zabaldu berri du, proiektuaren 40. urteurrena betetzen den honetan.\nEgile hauen lanak bildu dituzte Maiatz aldizkariaren 72. zenbakian: Koldo Mestoy, Maialen Etxegoin, Xan Goenaga, Jose Mari Zendoia Sainz, Eukene Lizeaga Tamayo, Marikita Tambourcin, Gerardo Mungia, Lander Zurutuza, Ainara Maia Urroz, Itxaro Borda, Jakes Sarraillet, Sabin Oregi, Nicole Etxart, Lucien Etxezaharreta, Xerar Urrutia, Piarres Trounday Xaramendi, Mayani Lissar, Joseba Aurkenerena, Eric Traonmilin, Juankar L. Mugartza, Txomin Peillen, Lourdes Unzueta Zamalloa, Jakes Lafitte, Eric Dicharry, Bernat Pedepoy, Hasier Larretxea, Lola Sarratea. Horiez gain, Mario Benedettiren poemak itzuli ditu Iban Laka Zelaiak, Joan Margaritenak Josu Jimenez Maiak, Jean Jauresenak Txomin Peillenek.\nJarraian duzue aldizkariak dakarren aitzin solasa:\nSasi lerrakor guzien gainetik atera dugu MAIATZ berri hau, idazle frango eta gai zabalekin, betikoari jarraikiz. Bidasorik ez da gure artean, ez eta gaietan, bizia agertu nahiz ari gara denak. Batzuek galtzen duten hori testu batzuek erakusten digute. Iheslari imigratu dohakabeek jasaiten dutena, begiak hesten ditugula gainera, ezin onetsia da. Indartzen ari den estatuen nazionalismo beldurgarria gainean dugu, pandemiaz are gehiago baliatuz. Kultura elkarren ezagutza eta errespeturako bide premiazkoa dela argi dugu eta oihuka dezagun.\nBidean gelditu diren Jasone Salaberria eta Julen Madariagak azken udaberria bizi izan dute, euskara eta Euskal Herria gidari izan zutela, oroituko gara.\nMaiatzaldia aurten ohizko forman egitea ezingoa izanen da, muga horiek indartu dizkigutelako, baina bilduko gara hala ere eta lehen hitzordua Baionako Euskal Museoan izanen da, maiatzaren 27an, ostegun arratsean 18:00etan, “Berrogei urte literaturgintzan” gaia hor dugu alegrantzia zenbaitekin.\nBerrogei urteren oroimena literaturgintzan!\nGogoan dugu 1981 urteko maiatz hori Mitterand presidenta Frantzian jarri zelarik. Gogoeta, bilkura, berrikuntza denborak ziren gure artean, bultzatzaile genituela Hegoaldeko aldizkaru berriak, sutan zen giroan, autonomia berria, borroka armatua eta saldukerien denboran. Bultzatzaile ere, ahantzi gabe, Piarres Xarriton bat, idazleak bildu nahian zena Iparraldeko literatur desertuan. Egin da bide, zaldi basen pare edozein heziketa edo moderazio ahplu ez genituen onartu nahi. Nahikeria horren denbora, denetarik independente eta libre izatea xede zalantzarik gabekoa zen. Gaur egun, Barbier zenak zioen bezala “urte ainitzetako elurra ileetan den gelditu”, gogo berdinekin gara, herritarren errespetuan eta jauregietako agintarietarik urruti. Berdin batzuek uste dute bere baitarik , arazorik gabetik ari garela. Ez uste izan, etorkizunaz arduratzea funts beharrezkoa da edozein erakundeentzat. Gurea minbera da ere, beso eta gogoak behar ditugu. Urte berri hontan hea agertzen den hortarako biderik. Aldizkari honen harpidetzak dira irautearen ardatz eta irakurle bakoitzak bi harpide egin balitza, behin lematzat genuena, errepika dezagun beraz.\nAitzina goazen beraz biziari jarraikiz.\nUrteko harpidetzak (2 zenbaki) 20 euro balio du. Bertara idatzita eman daiteke izena: maiatz@hotmai.fr\nBERRIA: Maiatz, maiztasunaren maisu


Home » Berriak, Nagusiak » Astebururako agenda gomendagarria\nDen-dena jokoan geure txapelketa federatuen azken jardunaldiei dagokienez. Lauko fase finalarako aurretiko lehia jokatuko duten zortzi taldeak ezagutuko dituzte maila bereziko junior neskak. Bestelako junior eta kadeteek ere txapelketaren azken bi asteei egingo diete aurre. Benetako emozioa kantxa askotan: hona hemen horietako batzuk, eta gogora ezazue Euskadiko Junior Neskek Jesuitas polikiroldegian jokatzen dutela euren F4 fasea.\nBilbao Arena igandea 12:30 h.\nNahitaezko garaipena Sito Alonsoren jokalarientzat bolada onean datorren Sevillaren aurka.\nEl Puerto polikiroldegia larunbata 18:45 h.\nSailkapena ziurtaturik, bigarren plaza da helburua orain santurtziarrentzat.\nMutilen Lehen Maila\nAskartza Ikastola igandea 12:00 h.\nBaskoniako filial indartsuaren aurka jokatu beharko dute leiotarrak.\nNesken Lehen Maila\nKandelazubieta polikiroldegia larunbata 18:30 h.\nBolada positiboan diraute biek une honetan.\nMutilen Bigarren Maila\nUrdaneta polikiroldegia larunbata 18:00 h.\nJaitsiera-postuak saihesteko azken aukerak bientzat.\nC.P.Felix Serrano larunbata 18:00 h.\nGaraipen berri bat bilatzen dute bilbotarrak, goian segitzearren.\nFase finala Azpeitia eta Azkoitian.\nEuskal Liga – Junior Neskak\nJesuitas Ikastola larunbata 13:00 h.\nEuskadiko txapelketaren final aurrekoa, hain justu.\nEuskal Liga – Kadete Mutilak: ez dago partidurik.\nEuskal Liga – Kadete Neskak: ez dago partidurik.\nSenior Mutilak – Maila Berezia\nEscolapios Ikastola larunbata ábado 18:00 h.\nSailkapenaren bi talde hoberenetarikoak, aurrez aurre.\nBegoñazpi Ikastola igandea 20:00 h.\nKopako bigarren jardunaldia itxiko da partidu interesgarri horrekin.\nLas Llanas polikiroldegia igandea 12:30 h.\nSestaoko kantxa konplexua bisitatuko dute liderrak.\nLa Casilla polikiroldegia larunbata 12:00 h.\nGaraipena beharko dute bisitariak laugarren postua ziurtatzeko.\nKadete Mutilak – Maila Berezia.\nLa Salle Eskola larunbata 11:00 h.\nKapazak izango al dira deustotarrak garaitu gabeko Getxo irabazteko?\nLandako polikiroldegia larunbata 12:00 h.Ez dute erraza izango bisitariak Durangon.\nErkidegoko lehiaketetan aritzen diren bizkaitar senior taldeen jardunaldiaren laburpena (apirilak 9-10) Hurrengo sarrera :\nRETAbet Bilbao Basket taldeak Oviedon jokatuko du Urrezko ligako lehen partidua...\n16/07/2018 • Berriak, Nagusiak\nKADETEEN AZKEN FASEAK: Finalerdien analisia\n26/04/2018 • Berriak, Nagusiak\n13/10/2016 • Nagusiak, Selekzioak


Aurreikusitako kolpea jaso du PSE-EEk, zazpi aulki eta 87.000 boto galduta | Politika | Berria\nEusko Legebiltzarrerako hauteskundeak. PSE-EE\nAurreikusitako kolpea jaso du PSE-EEk, zazpi aulki eta 87.000 boto galduta\nBederatzi legebiltzarkide eskuratuta, parlamentu berrian laugarren indar politikoa izango dira sozialistak. Emaitzak «txarrak» izan direla onartu du Idoia Mendiak. Zazpi urtean ia 200.000 boto galdu ditu PSEk\nOso serio agertu zen atzo Idoia Mendia hedabideen aurrean. JAVIER ZORRILA / EFE\nAraba: Natalia Rojo, Txarli Prieto, Gloria Sanchez.\nBizkaia: Idoia Mendia, Jose Antonio Pastor, Alexia Castelo.\nGipuzkoa: Susana Corcuera, Eneko Andueza, Rafaela Romero.\nKolpe latza jaso zuen atzo PSE-EEk. Bozkalekuak itxitakoan oraindik itxaropen izpi batekin mintzatu zen Jose Antonio Pastor eleduna, behin betiko emaitzen berri izan aurretik: «Tradizio bihurtu da inkestetan baino emaitza hobeak lortzea». Baina azken asteetako aurreikuspenak bete egin ziren: bederatzi ordezkari izango dituzte sozialistek Eusko Legebiltzar berrian, 2012an baino zazpi gutxiago, ia 87.000 boto galduta. Inoizko emaitza txarrenak lortu arren, baina, Eusko Jaurlaritzan eragin dezakete, EAJrekin 2013an sinatutako «egonkortasunerako» ituna zabalduz gero. Halakorik ez zuen aipatu, ordea, Idoia Mendia lehendakarigaiak atzo iluntzean eginiko balorazioan: Iñigo Urkullu jeltzalea zoriondu zuela jakinaraztera mugatu zen.\n«Ez dira espero genituen emaitzak; txarrak dira, argi dago». Porrota ukatu ezinik atera zen Mendia prentsaren aurrera. Agerraldi laburra egin zuen, eta eduki handietan sartu gabe. «Indar berrien agerraldiari» eta «parte hartze apalari» egotzi zien jaitsiera: «Bederatzi hilabetean hirugarren aldiz bozkatu dute herritarrek, eta Espainian egoera politiko asaldatua izanda».\nDatuek argi adierazten dute sozialisten beherakada. Hauteskundeetan parte hartu dutenen %12k baino ez dute PSEren alde bozkatu: 126.000 boto pasatxo lortu ditu, 2012an baino 86.670 gutxiago. Hiru ordezkari eskuratu ditu lurralde bakoitzean: hiru galdu ditu Araban, eta bina Bizkaian eta Gipuzkoan. Sinbolikoki ere pisua galduko du datozen lau urteetan: parlamentuko laugarren indarra izango da —PPren legebiltzarkide kopuru berdinarekin—; Elkarrekin Podemosek kendu dio 2012an lortutako hirugarren postua.\nKolpea ikusita, Idoia Mendiaren postua bera arriskuan egon daitekeen arren, dimisioaren aukerarik ez zuen aipatu lehendakarigaiak atzo. Etorkizunera begira mintzatu zen, eta esan bederatzi legebiltzarkide sozialistak buru-belarri arituko direla: «Euskal gizarteak, bere botoekin, legebiltzar plural bat marraztu du. Eserlekuen banaketa oso segmentatuta dago, eta horrek hitz egitera eta akordioak lortzera behartuko gaitu alderdiok».\nGotorlekuak ere galduta\nPSEk jasotako zigorra, baina, are handiagoa da azken urteetako bilakaera kontuan hartuz gero. 2012ko hauteskundeetan ere galtzaile nagusia izan zen Patxi Lopez, Eusko Jaurlaritza gidatzetik zetorren arren. 2009ko bozekin alderatuta, 100.000 boto baino gehiago eta bederatzi aulki galdu zituzten. Dena den, bereziak izan ziren 2009ko emaitzak, ezker abertzaleak ez baitzuen bozetara aurkezterik izan, eta horrek ohi baino ordezkari gehiago lortzea ahalbidetu baitzien sozialistei: 25 eserleku eskuratu zituzten orduan, 318.112 botorekin (%30,70); bigarren indarra izan ziren. Azken zazpi urteetan, beraz, ia 200.000 boto galdu ditu PSEk.\nMaldan beherako bidean, gotorlekuak galtzen jarraitzen du PSEk. Barakaldon eta Eibarren, adibidez, hirugarren indarra izan dira, EAJren eta Elkarrekin Podemosen atzetik. Barakaldon 8.766 boto eskuratu ditu, 2012ko 5.514 boto galduta. Eibarren, berriz, 2.784 boto lortu ditu, duela lau urte baino 1.170 gutxiago, eta EAJk baino 1.439 gutxiago. Ermuan, Portugaleten eta Zumarragan lehen indarra izateari utzi diote sozialistek, eta Irunen bigarren segitzen dute, 3.000 bototik gora galduta. Hiriburuetan ere, behera: laugarren postuan geratu dira Donostian, eta bosgarrenean Bilbon eta Gasteizen.


Garaia da trenaren garapenaren eredua aldatzeko! - Sakana - Guaixe.eus\nGaraia da trenaren garapenaren eredua aldatzeko!\nAingeru Mikeo Azpiroz eta Martin Jose Celaya Garcia (Sakana trenaren alde – AHTrik ez! plataforma) 2019-04-05 08:10\nTren Soziala Bai - AHTrik EZ! plataformatik oso modu positiboan baloratzen dugu Altsasun martxoaren 30ean “Tren Soziala Bai - AHT Gelditu”. Herritarren borondatea errespetatu!” leloarekin egindako manifestazioa. Izan ere, sei mila pertsonek osatutako uholdez bete genituen Altsasuko kaleak eta hori zinez pozgarria da.\nLehenik eta behin, esker ona adierazi nahi diegu parte hartu zuten pertsona guztiei, atxikimendua azaldu dutenei, itxirik egon ziren tabernei eta, bereziki, manifestazioari halako ukitu alaia eta koloretsua eman zioten animazioko talde eta pertsona guztiei.\nManifestazioari giro alaia eman nahi izan genion trenaren ereduaren eztabaidan arrazoiak erabat gure alde daudelako, eta hori ospatu nahi izan dugu. Hori horrela, gure aldarrikapenetan inoiz baino irmoago gaude, hau da, Tren sozialaren aldeko apustu argia egiten dugu, alegia, egungo trena garatuz gaitasun goreneko trena lor daiteke, Europako estandarretara egokitua eta Mediterraneo-Atlantiko ardatzean kokatua.\nEspainiako Gobernuak, Nafarroako Gobernuaren eta alderdi politiko batzuen konplizitateaz ezarri nahi duen AHTren eredua, ekonomikoki eta gizartearekiko zerbitzuen aldetik, porrot ikaragarria da; horrelaxe ondorioztatzen dute ekonomian aditu direnen ikerketa objektiboen lanek. Gainera, kalte larriak eragingo lituzke gure ingurumenean eta herriak eta eskualdea txirotuko lituzke, despopulazioa bulkatuz. Gure eskualdean halako txikizioa eginda, gelditu ere ez litzateke geldituko trena.\nHorregatik, Espainiako eta Nafarroako gobernuei egiten diegun eskaria da Alesbes-Tafallan hasitako obrak gelditzea, egungo trena garatzeko ikerketa sakon eta objektiboa egitea, emaitzak jendaurrean jartzea, horien gainean herritarrei kontsulta egitea eta emaitza errespetatzea.\nHori horrela, garaia da trenaren garapenaren eredu zaharra aldatzeko eta egungo beharretara egokitzeko, Europako eta munduko herrialde garatu guztiek egiten duten bezalaxe. Absurdoa da eredu suntsitzaile eta diru publikoaren xahutzaile hori justifikatzea dagoeneko eginik dauden gastuak errentabilizatzeko modu bezala, edo ehun urterako proiekzioa eginez, hiru belaunalditako obra publikoa zorpetuz. Ez dugu utziko gure etorkizuna izorratzea!


Errefuxiatu krisi globalak ez dauka oporrik\nEkialde hurbileko nahiz ipar Afrikako zenbait gatazkak Europako migrazio krisia larriagotu du. 2015. urtea hasi zenetik 264.500 etorkin iritsi dira Mediterraneotik, NBE-ren arabera. Urteko lehen zazpi hilabeteetan Europara iristeko bide arriskutsuena bihurtu den Mediterraneo itsasoan 2.300 lagunetik gora hil dira. Hala ere, beste hainbat aldagai daude:\nMartin Mendizabal Garai @mendigarai\n2015eko abuztuaren 21a\nUrtea hasi zenetik 124.000 etorkin iritsi dira Greziako irletara, gehienak Siria eta Afganistanetik\nMazedonia Emergentzia egoeran\nMazedoniako gobernuak Emergentzia egoera deklaratu du. 2.000 pertsona baino gehiago iristen dira egunero Mazedoniako mugako herri Gevgelijakora.\nErrefuxiatuentzat iristen den laguntza eskasa Gurutze Gorriak eta talde humanitario pribatuek hornitzen dute.\nEtorkinak herrialdera iristean izena eman behar dute eta 72 orduko denbora tartea dute herrialdean zehar ibiltzeko. Horietako askok baimen hori gabe Alemania edota Ipar Europara bidean jarraitzen dute.\nJoan den asteazkenetik Grezia eta Mazedoniaren arteko Gevgelija muga itxita dago. Zenbait iturriren arabera azken bi hilabeteetan 40.000 pertsona pasa dira bide honetatik.\nHungariak hesi bat eraikiko du\nBalkanetatik Mendebaldeko Europara iristeko beste bide bat Hungariatik pasatzen da. Egunero 1.000 eta 1.500 lagunek zeharkatzen dute igarobide hau.\nUztailean Hungariako Gobernuak iragarri zuen 175 kilometroko luzera duen hesia eraikiko zuela Serbiako mugan. Hesia zeharkatzeagatik zigorrak gogortuko ditu herrialde balkaniarreko Gobernuak. Igarobidea ilegalki zeharkatuz gero, lau urteko kartzela zigorra jasotzeko arriskua dago.\nAzken asteetan trafikatzaile ilegalak biderkatzen ari dira. Mafiek Belgrado,Serbiako hiriburutik Austriarako bidea egiteagatik 1.500 euro eskatzen dituzte, Der Spiegel egunkari alemaniarraren erreportaje batek aditzera eman denez.\nEslovakiak soilik errefuxiatu siriar kristauak onartuko ditu\nEuropar Batasunak Siriako gatazkatik ihes egiten duten 40.000 errefuxiatuen banaketa egin du EBko herrialde desberdinetan.\nEslovakiari Italia, Turkia eta Greziako errefuxiatu kanpalekuetan dauden 200 lagun hartzea egokitu zaio. Siriar kristauak onartuko ditu, musulmanak baztertuaz. Estonia, Letoniak eta Poloniak ere erabaki berdina hartu dute.\nKanal hauetan artxibatua: Errefuxiatu krisi globala | Eslovakia | Hungaria | Mazedonia


«Aurreko Munduko Txapelketan baino maila hobeagoa dudala uste dut» - Tolosa - Tolosaldeko ataria\n«Aurreko Munduko Txapelketan baino maila hobeagoa dudala uste dut»\nImanol Garcia Landa 2021-02-24 19:59\nOrain arteko denboraldi onena egiten ari da Imanol Rojo eskiatzaile tolosarra eta lortu dituen emaitzak errepikatzeko aukera du Munduko Txapelketan. Aurrekoan lortutako 39. postua hobetzea espero du.\nAurreko ostiraletik Oberstdorfen (Alemania) dago Imanol Rojo (Tolosa, 1990) iraupen eskiatzailea, Munduko Txapelketan parte hartzeko. Hiru probetan ariko da eta lehenengoa larunbat honetan izango du.\nNola zaude Munduko Txapelketaren atarian?\nAurreko ostiralean etorri ginen, eta aurrena pixka bat nekatuta, bidaiarengatik eta aurreko astean asko entrenatu genuelako Munduko Txapelketa prestatzeko. Orain hemen gaude, eta tokatzen dena da zirkuituak ikusi eta atsedena hartzea lasterketei begira.\nZenbat entrenatzen duzue egun hauetan?\nPixka bat jaisten dugu entrenamenduen bolumena, eta intentsitate pixka bat sartzen diegu. Oso gutxi egiten dugu. Goizetan entrenatzen dugu bakarrik, eta arratsaldetan lasai egoten gara, fisio eginez... Azken finean, energiarekin iristea da asmoa.\nOrain arte egin duzu denboraldia gustura egoteko modukoa da, ezta?\nBai, egia esan oso ondo sentitzen ari naiz. Abenduan Europako Kopako lasterketa bat irabazi nuen eta gero Tour de Ski-ko proba batean orain arteko postu onena lortu nuen Munduko Kopan. Ezin naiz kexatu. Orain lortu nahi dudana da maila hori mantentzea Munduko Txapelketan; ea ze posturaino iristeko aukera dugun.\nEuropako Kopan lehen postua lortu zenuen, Formazzan, Italian. Hori da orain arte lortutako posturik onena lehiaketa horretan.\nBai. Aurreko posturik onena zazpigarrena izan zen orain dela lau edo bost urte. Pixka bat ezustekoa izan zen niretzat, baina urte asko daramatzat mundu honetan, eta poz handia izan zen. Oso berezia izan zen. Beste herrialde asko daude elurra gertuago daukatenak gu baino, eta erraztasun gehiago dituztenak kirol honetan aritzeko, eta podiumeko goiko postuan egoteak sekulako poza eman zidan.\nMunduko Kopan 18. postua lortu zenuen, Val de Fiemmen, Italian, orain arteko posturik onena lortuz.\nPoz handia izan zen. Urte asko neramatzan horren bila, eta asko entrenatu dut hori lortzeko. Opari moduko bat izan zen. Ea orain ondo berreskuratzen naizen Tour de Ski-tik eta Munduko Txapelketan maila mantentzen dudan.\nTour de Ski-n 31. postua lortu zenuen sailkapen orokorrean. Lorpen hau eta aurretik aipatutako biak kontuan hartuta, zein izan da zure emaitza garrantzitsuena?\nTour de Ski-n 31. postuan geratzeak esan nahi du Munduko Kopan erregulartasun ona dudala, eta horrekin geratzen naiz. 18. postua lortzea ona izan zen, baina eguneroko erregulartasun hori mantentzea emaitzetan izan zen hoberena.\nMunduko Txapelketan hiru probetan parte hartuko duzu. Helburu jakin batekin ariko zara?\nKlasikoan nahiz skating eran ondo ari naiz moldatzen aurten, eta emaitza on bat lortzeko hiru probetan dut aukera. Hori seinale ona da, eta hiru probetan dena ematera joango naiz. Gero ikusiko dugu ze postutan amaitzen dudan, baina uste dut aurreko Munduko Txapelketan lortutako posturik onena lortu ahal dudala. 39. postua lortu nuen, orain bi urte, eta Munduko Txapelketa horretan baino maila hobeagoa dudala uste dut, eta espero dut hobetzea. Gero, Munduko Kopan lortutako 18. postu hori hobetzen badut, sekulakoa izango zen.\nLarunbat honetan duzu lehen proba, 30 kilometrokoa, erdia klasiko eran eta beste erdia skating modalitatean.\nNormalean proba mota hau, bi modalitateak batzen dituena, Munduko Txapelketan eta Olinpiar Jokoetan egiten da. Lasterketa nahiko osoa da, eta gainera luzea da. Hori niretzat ona da, eta ikusiko dugu nola joaten den.\nMartxoaren 3an 15 kilometro skating eran egingo duzu.\nOso ohiko proba da, eta Munduko Kopan aurten horrelako hiru edo lau lasterketa egin ditut. Ikusiko dugu nola joaten den, baina skating eran klasiko eran baino emaitza hobeak lortzen ditugu Europa aldean.\nHirugarrena, martxoaren 7an egingo duzuna, 50 kilometrokoa izango da, klasiko eran.\nHau da proba gogorrena. 50 kilometroak ondo egokitzen zaizkit betidanik, baina orain hobeto, zaharragoa bainaiz, eskarmentu gehiago dut, eta proba horretan ere emaitza on bat lortu dezaket.\nHiru probetatik baduzu baten bat begiz jota, edo egunaren arabera izan daiteke emaitza bat edo beste lortzea?\nEgunaren arabera ere izan daiteke. Faktore asko hartu behar dira kontuan. Eskiak ere ea ondo doazen, eta ez dugun arazorik materialekin. Aurreko Munduko Txapelketan eta Olinpiar Jokoetan emaitza onenak 50 kilometroko proban lortu nituen, baina oraingorako horrek ez du ezer esan nahi. Ikusiko dugu nola joaten diren beste bi probak ere.\nMunduko Txapelketan Munduko Kopan baino emaitza hobeagoa lortu daitekeela esan izan duzu.\nMunduko Kopan ez dago kuporik. Norvegiarrak oso onak dira, normalean aurrean egoten dira eta zortzi kirolari eramaten dituzte. Munduko Txapelketan herrialde bakoitzetik bakarrik lau joan daitezke, eta hori abantaila txiki bat da, baina horretan ez dut pentsatzen. Pentsatu behar dudana da lasterketa guztietan dena ematea, eta gero ikusiko da ze postutan bukatzen dugun.\nMunduko Txapelketaren ondoren, beste probaren bat baduzu denboraldia bukatu baino lehen?\nSuitzan Munduko Kopako proba bat gehiago izango dugu, eta gero Espainiako Txapelketa. Agian beste probaren bat jartzen dute Munduko Kopakoa, aurreko asteburuan bertan behera utzi baitzuten, baina oraindik ez dakigu. Saiatuko gara daukagun guztia ematen geratzen diren proba horietan, denboraldia ahal den ondoen bukatzeko. Espainiako Txapelketa beti izaten da momentu ederra bukatzeko, ahal dela irabaziz.\nNolako denboraldia izaten ari da COVID-19aren inguruko neurriekin?\nEstres puntu bat daukagu, PCR probak egin behar ditugulako. Hemen, adibidez, ostiraletik hasita bi egunez behin PCR proba edo antigeno proba bat egin behar dugu. Baina hau da egungo egoera eta horretara moldatu behar gara. Neurriak mantendu behar ditugu ere COVID-19a ez hartzeko, bestela guretzako oso txarra izango zen, lasterketa galduko genuelako.\nAurtengo denboraldian, aurrekoan bezala, Andorrako federazioarekin ari zara entrenatzen. Pozik erabaki horrekin, ezta?\nBai, noski. Niretzako ezberdina zen, jende ezberdinarekin egotea, entrenamenduak ere ezberdinak, eta dena beste modu batera antolatuta. Baina aldaketa ona izan da, eta ikusi da emaitzetan. Oso pozik nago taldean dagoen giroarekin, eta beraiekin jarraitu nahi dut, oso ondo nagoelako.\n"Zirkuituak ikusi eta atseden hartzea tokatzen da, lasterketei begira"\nTolosaldeko Ataria ots 25 Tolosa\nImanol Rojo eskiatzaile tolosarra Alemanian da. Asteburuan hasiko da Munduko Txapelketa, eta Rojok hiru lehiatan parte hartuko du. Orain arteko den...


Rafa Ruedaren zortzigarrena: Rueda\nHemen zaude -> Berriak / Rafa Ruedaren Zortzigarrena Rueda\nAbeslari eta gitarrajole bizkaitarrak hainbat idazleren laguntza izan du diskoa osatzeko, tartean, Inge Muller, Joseba Sarrionandia, Iñigo Astiz, Audre Lorde, Mari Luz Esteban, Josu Goikoetxea edota Elena Olabe.\nRafa Ruedak bere bakarlari ibilbideko zortzigarren diskoa kaleratu berri du: Rueda. Zortzi kantuz osatutako egitasmoan ahotsa, elektronika eta literatura nahastu ditu. Mungiakoaren esanetan: «Minimala da, pausatua, heldutasunetik edertasunari ateak parez pare zabaltzeko ahalegina erakusten duena».\nAzpimarragarria da 30 ahots gaztez osatutako 'Euskeria abesbatzak' diskoari eskainiki dion kutsua, bertako hainbat abestitan ageri baitira euren ahotsak. Hitzei dagokionez, abesti guztiak euskara hutsean jorratu ditu eta,\nRuedarekin batera, beste zenbat idazle ibili dira, hala nola, Inge Muller, Joseba Sarrionandia, Iñigo Astiz, Audre Lorde, Mari Luz Esteban, Josu Goikoetxea edota Elena Olabe.\nBilboko El Tigre estudioetan grabatu eta nahastu da lana. Masteriziazioa, berriz, Mamia Estudioan Jonan Ordorikak burutu du.


Estalitako jolas gune berriaren lanak hasi ditu Bermeoko Udalak - Busturialdeko Hitza : Busturialdeko Hitza\nErreten eraikiko dute jolas gunea. Argazkia: Bermeoko Udala.\nUmeentzako jolasgune estalia izan zen Bermeoko herritarrek aurrekontu parte hartzaileen prozesuaren barnean aukeratu zuten proiektua 2017. urtearen bukaeran.\nAtzerapenak jasan ostean, Bermeotarren eskaerari erantzuna emateko asmoz proiektua martxan jartzeko lanak hasi dituzte Erreten Lameran. Proiektuak 353.503,42 euroko aurrekontua du, eta lanak udan bukatzea aurreikusi du Bermeoko Udalak. Horrela, umeek jolastu ahal izateko 300 m2 inguruko estalitako gunea izango dute, “egun euritsuetan eta eguzkia dagoenean ere” bertan jolastu ahal izateko.\n“Gune atsegina osatuko da ume zein nagusientzat, umeak jolasteko eta imajinazioa lantzeko jolasgune orijinal berria izango dute Bermeon, gainera eguraldi txarrarekin ere erabiltzeko aukera eskainiko duena”, azaldu du udalak. Eskaintza berriagaz, Erreten “egoera txarrean” aurkitzen den jolas gune zaharra ordezkatuko dute.\nUmeentzako jolas zirkuitua. Jolas gune berria “naturan integratutakoa” izango da. Bertan hainbat elementuz osatutako jolasteko zirkuitua sortuko dute. Horrela, zuhaitzean etxetxoa, txirristak, taldekako zabuak, sareak edota zubiak ezarriko dituztela azaldu du udalak. Elementu horiek herriko ume eta nagusiekin elkarlanean egindako parte hartze prozesuan proposatutako baldintzen emaitzak direla adierazi du.\nModu horretara, jolas zirkuitua aterpe gunetik kanpo dagoen zuhaitzean jarriko den etxetxo batean hasiko da, hortik aterpe gunera joanez. Bertan umeek jolas zirkuitua jarraitu eta jolas ezberdinekin gozatu ahal izango dute, “beti ere imajinazioa landuz”. Zuhaitzeko etxetxoa ere umeek parte hartzeko prozesuan eskatutakoa da.\nKalitate handiko gunea. Udalak nabarmendu duenez, aipatutako elementuak robinia egurragaz egindakoak dira. Horrekin kalitate handiko jolas gunea sortuko dute eta aldi berean itxura natural bat eskainiko diote, inguru berdean era egokienean barneratzeko. Ez hori bakarrik, Bermeok itsasoagaz eta naturagaz duen harremana islatzeko elementuak ere ezarriko dituztela azaldu dute, “modu orijinal batean”.\nJolas gunearen elementu garrantzitsuenetakoa, estalkia, metalezko zutoinez eutsita egongo da. Habeak, bestalde, olazkoak izango dira. Gainera, aterpean esertzeko aulkiak jarriko dituzte.\n“Proiektu honetan atzerapenak egon dira, izan ere, diseinuak ez zuen herritarrek parte hartze prozesuan adierazitakoa islatzen eta kontratazioa egiterako orduan arazoak egon dira, baina, guretzako lehentasuna izan da herritarren ekarpenak kontuan hartzea eta lortu dugu”, nabarmendu du udalak.


Kanten kantoia - "Elizebatxu" kantua\n"Elizebatxu" kantua "Elizebatxu, txingo, txingo, txingo..." abesten du. Irakasleak zuzendu egiten zituen.\nHizlaria(k): Rosarito Artolazabal Ibarrondo (1945)\n"Elizebatxu, txingo, txingo, txingo..." abesten du. Irakasleak zuzendu egiten zituen.\nInformazio gehiago: "Elizebatxu" kantua


Joseba Sarrionandia, argazki batean preso • ZUZEU\nArgazkilaria: Josu Landa\nGaur gaueko 00:00etan puntuan ZuZeuk, Berria, Gara eta Noticias taldearekin bat, Jose Goitia kazetari amikuztarrak Joseba Sarrionandiari egindako elkarrizketa eta argazkia argitaratuko du. Bazen ordua norbaitek Sarri gordeta zegoen armairuko giltzarrapoa zabaltzeko. Behingoz iraganekoa iraganean uzteko. Koadrozko alkondara, artilezko jertsea eta imintzio pentsakorra. Eskua okotsean paratua, bizarrarekin jolastuz bezala. Ilea motza eta begirada irmoa. Euskal herritarron gogoan iltzatuta dago Joseba Sarrionandiaren argazkia. Irakurri dugu bere eleberrietan eta abestu, besteak beste, Ruperren doinuen gainean, hunkitu gaitu, ukitu gaitu, baina ezin izan dugu ikusi, zuri beltzeko argazki zahar horretatik harago. Argazki batean preso. Hona hemen Josu Landak Minolta zahar batekin ateratako argazki horren istorioa.\n“Deserria da armairu batean zabalduko duten beldurrez,\nedo inork zabalduko ez duen ikaraz ezkutatzea”\nJoseba Sarrionandia, Propostas para a definição do exilio (XX. Mendeko Poesia Kaierak, 2002)\n1985. urteko udaren atarian, San Fermineko txupinazoaren eztandarekin batera bafleetan Iñaki Pikabearekin ihes egiteko hilabete inguru falta zenean, Joseba Sarrionandiak bisita erabakigarri bat jaso zuen Martuteneko kartzelan. Egiazki bi bisita izan ziren batean. Lehenengo Joxe Mari Iturralde eta Bernardo Atxaga Pott bandako kideeena, eta gero, Josu Landa eta Mikel Antza gazteena. Besaulki luzedun bis a bis gela berean elkartu ziren guztiak eta, oraindik ospatzeko asko ez bazuten ere, whiskyaz egin zuten topa.\nGoogleren begiradatik libre ziren garaiok, ez zegoen sarerik, ez mugikor, ez smartphonerik. Sarri ikusteko kartzela barrura sartu beharra zegoen derrigor. Eta inor gutxiri axola zion Joseba Sarrionandiaren argazkiak. Poliziaren fitxetan zegoen gordea bere erretratu bakarra.\n“Nire lana ekiditea bada ere, preso ororen eskubidea da ihes egiten saiatzea”\nJuan Carlos Mesas Martínez, Martuteneko Kartzelako zuzendaria\n“Ordurako Mikel Antza eta biok bisita batzuk eginak genituen”, oroitzen du Landak, “1985eko urte hasieran Sarrik itzulitako ‘Marinel Zaharra’ Pessoaren antzezlana Martutenen bertan aurkezteko eskatu zion Antzak Mesas Martínez kartzelako zuzendariari. Hark ez zekien bere presoen artean horrelako pertsona ilustrea zeukanik”. Felipe González zen orduan Espainiako presidente, eta kartzeletako zuzendari asko ezkerreko alderdi zaharretako kide ohiak ziren, Mesas Martínez kasu. “ORT-tik PSOEra pasatutakoa zela uste dut, eta ohorea iruditu zitzaion antzezlana bere kartzelan egitea”. Ordutik aurrera oso harreman ona izan zuten Antzak eta kartzelako zuzendariak. Antzezlana antolatzeko erraztasuna ikusirik, kontzertuak antolatzen hasi ziren hormatzarren barrenean. Txabela, Eltze Gogorre, Kortatu, Barricada eta Imanol pasa ziren Martutenetik. “Zuzendari hura ezinbestekoa izan zen ihesaldirako”, aitortzen du Landak.\nAtxagak gutun bidezko harremana mantentzen zuen Sarrirekin artean Herrera de la Manchako kartzelan zenean. “Eta bisitatu ere egin nuen, Pamielako editorea nintzenaren aitzakian. Orduan esan zidan Martutenera hurbiltzekoa zela. Lagun bat ospitaleratu zutelako”. Asteasuarrak Martuteneko zuzendaria oso pertsona atsegina zela aitortzen du: “Sarriri buruz kariño handiarekin mintzo zen. Martutene sartu-irten errazeko kartzela zen”. Baina ez zitzaion oso erosoa egin boskotea elkartu zuen bisita hura: “Han batu ginen bi talde bezala Landa, Antza eta gu, bi talde ezberdin… eta amaitu genuen eserita, hontaz eta besteaz hizketan. Amaieran belarrira brometan bezala bota nion Sarriri: ’Jode motel, alde egin ezak hemendik!’, eta nire harridurarako erantzun zidan: ‘hortan nenbilek’”.\n“Argazkia ez da nirea”\nBaina 1985eko bisita hura ez zen beste ohiko bisita bat besterik izango, Josu Landak whiskyaz gain, tabako kaxaren tamainako Minolta argazki kamera hura sartu izan ez balu. “Argian genbiltzan lanean Mikel eta biok, eta ohituta geunden grabagailuekin eta kamerekin ibiltzera. Gero negatiboak errebelatzen genituen, eta gero positibatu… asko gustatzen zitzaigun prozesu guztiaren kontrola izatea”, azaltzen du Landak. Susa aldizkarian Sarri elkarrizketatzeko asmotan sartu zuten Minolta txikia ziegara, baina, ez zuten inondik inora aurreikusi irudi hark etorkizunean izango zuen transzendentzia. “Eskerrak egun hartan karretea jarri nion kamerari eta eskerrak asmatu genuela prozesu guztia behar bezala egiten. Dena den, argazkia ez da nirea, argazkia herriarena da. Hori da nire harrotasun handiena”.\nLandak izoztu zuen Sarri argazki batean. Hamarkada luzetan herri oso baten esperantzak ilustratuko zituen erretratuan. Joxe Mari Iturraldek gogoratzen du orduan kamera eramatea oso gauza berezia zela, ez zela gaur egun bezala. “Gaur mugikorra eraman eta goiz batean 300 argazki ateratzen dituzu. Arte munduan badaude halako idazle madarikatuak, bere irudia ezabatu dutenak… Pynchon, Salinger… baina horiek nahita egin zuten. Sarrik ez du nahita egin. Bera beti kartzelan edo ihes eginda egon da”.\n“Jakin nahi nuke ihes egin genuenok benetan ihes egin genuen ala ihes egitearena bizitzen irauteko aitzakia hutsa izan zen.”\nJoseba Sarrionandia, Kartzelako Poemak (1992, Susa)\nGaur gauean ikusiko duzu Sarriren beste argazki bat, ezagutuko duzu bera gaur egunean den bezalakoa. Pertsonak irabaziko dio pertsonaiari eta argazki zaharra, horixe bihurtuko da, argazki zahar baino ez. Ez da gehiago izango idazle erbesteratuaren ziega.\nJoseba Sarrionandia: “Argazkiarekin, espero dut espektakuluaren gizarteari zor diodan zerga ordaintzea”\nargazkia, joseba sarrionandia, josu landa, martutene, mikel antza


«Famauk» – Turrune!\n2017/12/24 2017/12/24 turrune\nGaur bertan MIREN AMURIZAk BERRIA egunkarixan idatzi daben iritzi artikulu de behean irakurriko dozuena.\nEurixe, eurixe, katuan begixe, dio ume batek Ondarroako Alamedan. Eurixe, eurixe, katuan begixe; Altsasun «egia» esaten da, Ondarroan «egixe». Egia da, bai, Ibon Iparragirre oso ahul dagoena, hari meheie dakar, murmuratzen dute portuko sareginek. Eurixe, eurixe, katuan begixe; Intxaurrondon «erdia» esaten da, Ondarroan «erdixe». Erdia besterik ez baita Alcala Mecotik Arrasaterainoko bidea eta bi, lau, sei, zortzi urtez gaixorik, lekutako amanin eduki dutenarentzat, erdia ez da nahikoa.\nEurixe, eurixe, katuan begixe; Basaurin «ia-ia» esaten da, Ondarroan «ixe-ixe»; Iboni gorputza defentsarik barik geratu zaiola ixe-ixe. Funtzionaxuk gorrixe atatze, gorria atera diote, errepikatzen zuten arrandegiko ilaran, presoari astindu bat ematen zioten bakoitzean. Eurixe, eurixe, katuan begixe; Lasarten «ezer» esaten da, Ondarroan «ixe». Ezetz esaten dute, ez dagoela ezer Ibon etxeratu artean geldiaraziko dituenik. Eurixe, eurixe, katuan begixe; Oreretan «herria» esaten da, Ondarroan «herrixe». Itziarren eta haren semearen herria, Ondarru, bixitxi marabilli rela gogorarazten diguna lantzean-lantzean-lantzean. Zer gutxiago, egun seinalatuotan, bertakoei famauk direla aitortzea baino? Eurixe, eurixe, katuan begixe; Altsasun, Intxaurrondon, Basaurin, Lasarten, Oreretan… eurixe. Famauk zuek, Euskal Herriaren luze zabalean senide eta lagun presoak zaintzen diharduzuen den-denok.\nPrevious Article Abenduak 24 (domeki) OLENTZEROi ongi etorrixe Zubi Barritxik Alameda\nNext Article Aila di Olentzero eta Maridomingi Ondarrure!


Troche - Wikipedia, entziklopedia askea.\nMichel AUDEBERT (2014-2020)\n45° 23′ 16″ N, 1° 26′ 29″ E / 45.3878°N,1.4414°E / 45.3878; 1.4414Koordenatuak: 45° 23′ 16″ N, 1° 26′ 29″ E / 45.3878°N,1.4414°E / 45.3878; 1.4414\nBeyssac, Lubersac, Orgnac-sur-Vézère, Saint-Martin-Sepert, Saint-Pardoux-Corbier eta Vigeois\nTroche (frantsesez eta ofizialki: Troche) Okzitaniako udalerri bat da. Administratiboki Frantziako Corrèze departamenduan dago, Akitania Berria eskualdean. 2013an 558 biztanle zituen.\n2007an Troche udalerrian erroldatutako biztanleak 515 ziren. Familiak 219 ziren, horien artean 57 pertsona bakarrekoak ziren (15 bakarrik bizi ziren gizonak eta 42 bakarrik bizi ziren emakumeak), 92 seme-alabarik gabeko familiak ziren, 58 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 276 etxebizitza zeuden, 225 familiaren etxebizitza nagusia ziren, 32 bigarren erresidentzia ziren eta 18 hutsik zeuden. 273 etxeak ziren eta 2 apartamentuak ziren. 225 etxebizitza nagusietatik 200 bere jabearen bizilekua ziren, 21 alokairuan okupaturik zeuden eta 4 doan lagata zeuden; 1ek gela bat zuen, 11 etxek bi zituzten, 15 etxek hiru zituzten, 74 etxek lau zituzten eta 125 etxek bost zituzten. 196 etxek euren parking plaza propioa zuten azpian. 117 etxetan ibilgailu bat zegoen eta 87 etxetan bat baino gehiago zituzten.\nTroche udalerriko biztanleria-piramidea 2009an .\n2007an lan egiteko adina zuten pertsonak 307 ziren, horien artean 232 aktiboak ziren eta 75 inaktiboak ziren. 232 pertsona aktiboetatik 217 lanean zeuden (116 gizon eta 101 emakume) eta 16 langabezian zeuden (6 gizon eta 10 emakume). 75 pertsona inaktiboetatik 43 erretiraturik zeuden, 22 ikasten zeuden eta 10 "bestelako inaktibo" gisa sailkaturik zeuden.\n2009an Troche udalerrian 224 unitate fiskal zeuden, 483,5 pertsonek osaturik. Pertsona bakoitzeko diru-sarrera fiskalaren mediana urteko 15.810 euro zen.\n2007an zeuden 19 komertzioetatik, 2 janari enpresak ziren, 5 eraikuntza enpresak ziren, 3 ibilgailuen saltze eta konpontze enpresak ziren, 1 garraio enpresa zen, 1 ostalaritza eta jatetxe enpresa zen, 1 higiezinen enpresa zen, 4 zerbitzu enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Troche udalerrian 50 nekazaritza-ustiategi zeuden, 1.080 hektarea erabiltzen.\nSaint-Sornin-Lavolps (4,7 km)\nSaint-Pardoux-Corbier (5,0 km)\nSaint-Martin-Sepert (5,7 km)\nVigeois (6,0 km)\nOrgnac-sur-Vézère (6,1 km)\nArnac-Pompadour (6,2 km)\nLubersac (7,0 km)\nBNF: 15249906r (data)\nOrriaren azken aldaketa: 2 abendua 2019, 23:12.


Sagardoaren iragana eta etorkizuna bildu dute “Sagardogile” liburuan - Albisteak - Fraisoro\nUrak eta isuriak\nHobetzaileak eta sustratoak\nErrugbi eta futbol zelaiak: sustraitze geruzak\nErrugbi eta futbol zelaiak: zigilatze-geruzak\nErrugbi eta futbol zelaiak: lurzoruak eta berrelikatzeak\nGolf zelaiak: green-ak\nGolf zelaiak: bunker-ak\nGolf zelaiak: zigilatze-geruzak\nSagardoa eta txakolina\nGarapena eta Berrikuntza\nORAIN Gipuzkoa - Gipuzkoako Foru Aldundia - Diputación Foral de Gipuzkoa Fraisoro Menu nagusia ireki\nfraisoro ingurumen eta\nSagardoaren iragana eta etorkizuna bildu dute “Sagardogile” liburuan\nGipuzkoako 19 sagardogileren testigantzak bildu ditu Joxemi Saizarrek sagardo ekoizpenaren “atzean dagoen mundua” gizarteratu eta sagardogileen lana aitortzeko helburuarekin.\nSagardoaren iragana eta etorkizuna biltzen duen “Sagardogile” liburua aurkeztu dute Joxemi Saizar eta Joseba Urretabizkaiak Zizurkilen Gipuzkoako Foru Aldundiak duen Fraisoro Laborategian. Gipuzkoako 19 sagardogileren testigantzak bildu dituzte Saizar eta Urretabizkaiak “Sagardogile” liburuan, lurraldeko sagardo ekoizpenaren “atzean dagoen mundua” gizarteratu nahian, sagardogileen esperientziatik abiatu eta gaur egungo ikerketetaraino, iragana eta etorkizuna lotuz.\nSagardo ekoizleek historikoki egin duten lana aitortzea da liburuaren helburua. Transmisiorako tresna ere izan nahi du, gaur egungo eta etorkizuneko sagardogileei zuzenduta bildu baititu testigantzak. Elkarrizketatu guztiak 65 urtetik gorakoak dira; emakume bat eta 18 gizon. Saizarren testuak Joseba Urretabizkaiaren argazkiekin eta diseinuekin osatu dituzte.\nTradizionalki egin den lana, aurrerapen teknologikoarekin eta azterketa zientifikoekin eskutik emanda doa gaur egun, eta horri ere egin diote keinu bat liburuan. Urte askoan ekoizle izan direnen bizipenak eta esperientziak, gaur egungo egoerarekin uztartu ditu egileak, eta elkarrizketatuek egungo tekniken eta azterketa zientifikoen inguruan duten ikuspegia ere bildu dute.\nXibarit argitaletxeak ekoiztu du liburua eta euskaraz eta gaztelaniaz argitaratu dute. Hasierako tiradan 500 ale argitaratu dituzte, eta testigantzak ez ezik, irudiak eta argitalpena ere asko zaindu dira. “Sagardogile” Gipuzkoako Sagardogileen Elkartearekin, Sagardo Mahaiarekin eta Fraisoroko Eskolarekin elkarlanean egin da eta Gipuzkoako Foru Aldundiak lagundu du bere argitalpenean.\nFraisoro laborategiak III. Nazioarteko Sagardo Lehiaketan parte hartuko du\nFraisoro laborategia, sagardogileen kalitatea neurtzeko tresna gisa\nBertako bi zuku garrantzitsuenen, sagardoaren eta txakolinaren, kalitatea neurtzeko analisiak egiten dituzte Zizurkilgo Fraisoro Laborategian.\nKalitatezko azterketa kate bat\nSagardo dastatzea egin berri dute Fraisoro Landa eta Ingurumen Laborategian, horretarako propio egokitutako gelan...\nGipuzkoa analiza enfermedades en el triple de vacas gracias a un programa voluntario\nSe ha incrementado en un año de 3.463 a 9.000 las reses estudiadas y los ganaderos pueden obtener certificados de calidad.\n>> Prentsako albiste guztiak ikusi


San Tomas Eguna ospatuko dute arratzuarrek - Busturialdeko Hitza : Busturialdeko Hitza\nBadator Gabon aurreko urteroko hitzordua. San Tomas eguna da bihar, baserritarren eguna. Busturialdean egun hori ospatzen dutenak ere badaude.\nArratzuarrentzat berezia izaten da San Tomas eguna, herriko patroia baitute. San Tomas elizan meza entzun ostean, bertaratutakoentzako hamaiketakoa eskainiko dute. Piratak Herri Kirol Taldearen saioagaz gozatzeko aukera ere egongo da, trikitilarien doinuak entzuten dituzten bitartean.\nArratsaldean, berriz, karta jokoan aritzeko aukera izango dute herritarrek, briska txapelketa antolatu baitute. Parte hartu gura dutenek, Loiolako tabernan eman beharko dute izena, bost euro ordainduta. Irabazleek Gabonetako otzara bana jasoko dute oparitzat.\n– Ondoren, hamaiketakoa eta Piratak Herri Kirol Taldearen saioa, trikitilariekin girotuta.\n– 17:00. San Tomas eguneko IV. Briska Txapelketa, Loiolako tabernan.


Ingeniaritza Grafikoaren Horizonte Berriak\n2015eko ekainaren 17tik –19ra / Donostia-San Sebastián\n2015eko ekainaren 17tik 19ra\nAurten, Iruñako Unibertsitatean, Donostiako bere campus teknologikoan, Nazioarteko Ingeniaritza Grafikoko XXV Kongresua gure egoitzan barne hartzeko harrotasuna du. Badira urteak topaketa hauek egiten direla, lanari esker eta irakasle askoren ekimenaren esker sortutako topaketak, hauen indar eta esfortzu guztia zor diegu gaur egun. Ezagueraren sail hau hazten jarraitzen da eta borrokatzen teknologia berriekin eta heziketa-erronka berriekin unibertsitate desberdinek eskeinitako ingeniaritza-gradu berrien inguruan proposatzen dizkiguten erronka berriekin.\nKonferentzia honen helburua, foro bat izatea da, irakasle, ikertzaile eta ingeniaritza grafikoari buruzko adituen artean, beraien esperientziak, trebetasunak eta ideiak partekatzeko. Horrez gain, ikerkuntza-proiektuen emaitzak partekatzea, talde-lan-konexio berriak erraztea, etab, du jomuga.\n"Ingeniaritza Grafikoaren Horizonte Berriak" goiburu azpian, hari jarraipena Valentzian joan den 2014ko irailean ospatutako jardunaldiari jarraipena eman nahiaz, teknologia berrien erronka ingeniaritza zelaietan ekin nahi da eta gure irakasgaien irakaspenek ekin behar dieten agertoki aldakorretan.\nNafarroako Unibertsitateko Ingeniaritza Eskolako antolatzaile batzordeak, ezaugarri hauetako kongresu baten antolaketak dakartzan erronkaz jakitun, irakasle eta profesional kolektiboak bertan parte hartzen gonbidatzen ditu, komunikazio eta gure profesiorekin erlazionatutako arazoen eztabaida foroa izateko ilusioarekin.\nINGEGRAF XXV. Kongresu egintzak\nKongresuak nazioarteko lankidetza hobetzen saiatuko da azken método aurrerapenetan eta Ingeniaritza Industrialean eta Arkitektura / Ingeniaritza Zibila diseinu:\n• Diseinu-Metodo Berritzaileak\n• Modelatze Geometrikoa eta Diseinu Industriala\n• Errealitate Birtuala eta Diseinu Elkarreragilea\n• Produktu eta Diseinu-Prozesua\n• Ezaguera eta Produktu-Datu Erabilera\n• Ingeniaritza eta Arkitektura Berrikuntza, Hiru Dimentsioko Modelatzea eta Proiektu-Informazioaren Tratamendua\n• Ingeniaritza Grafikoa\nGoiko Heziketako (EEES) Espazio Europarraren egokitzea\nLan-lerro honen garapena EEES unibertsitate eskaintza baten bidez moldaera analisi estrategiko bat egingo da eta Ingeniaritza tituluen egokitzapenaren ebaluazio moldaera; Ingeniaritzako Adierazpen Grafikoko arearen materia berezko edo kidekoak Espainian eta beste herri Europarretan..\nBerrikuste, ikerketa eta goi heziketan erabilitako heziketa metologikoaren berrikuntzak, Espainiako eta beste kontinenteetako Ingenieri Adierazpen Grafiko arearen berezko materia edo kidekoetan zehazki.\nINGEGRAF nazioarteko sare sorrerari buruzko kezkak beti izan dira ikasleen parte-hartzearen garrantziaren uste osoa eta horregatik, gure kongresuak talde honen parte-hartze era desberdinak bultzatzen ditu Espresio Grafiko Ingeniaritza jardueretan.\nINGEGRAF elkarteak bere kongresua irekitzen du goiko heziketako erakunde plangintza estrategikoko prozesu garapenari, halako gaietan bereziki: kooperazio eta Goiko Heziketako Ingeniaritza Adierazpen Grafikoko irakasleen hartu-emanekin.\nLan-lerro honetan INGEGRAF Elkarteak komunikazio onenak sarituko ditu eta Ingeniaritza Espresio Grafikoko irakaskuntzak hobetzeko, Kongresurako aurkeztu diren lanak.\n• Lehen Saria: Diploma.\n• Bigarren Saria: Diploma.\n• Hirugarren Saria: Diploma.\nAldizka, INGEGRAF-ADM-kongresuak adituen ingeniaritza eta diseinu esperientzia desberdinak, trebetasunak eta ideiak partekatzeko foro bat izatea du helburu eta, honekin bat, diseinurako produktu berritzaileko irakaskuntza bultzatzeko lan hipotesi berriak eta Ingeniaritzako Adierazpen Grafikoko areako ikerkuntza identifikatzeko konpromisoa.\nIgorpen eta komunikazio emanaldia\nEgileek laburpen edo abstracts-ak posta elektronikoz bidali ditzakete helbide honetara: ingegraf2015@tecnun.es Hauek, ikuskatu egingo dira Konferentzi gaien zerikusia kontuan hartzeko. Abstracts-en emanaldi data muga 2015eko martxoaren 20a baino lehen izan beharko da.\nAbstracts-en txantiloia deskargatu\nEgileek lan osoa bidali behar izango dute ingegraf2015@tecnun.es. Komunikazioak instrukzioei eta esandako formatuan estutu behar izango dira. Dokumentuak bidaltzeko data muga 2015eko maiatzaren 5a da.\nPapers-en txantiloia deskargatu\nAurkeztutako lan onenak JCR inpaktu aldizkarian argitalatzeko aukeratuko dira.\nGainerako lanak kongresuko proceedings-etan argitaratuko dira.\nCall for papers 2014ko abenduaren 15a\nAbstracts-ak bidaltzeko data muga 2015eko martxoak 20a\nAbstracts-ak onartzeko data muga 2015eko martxoaren 20a\nKongresurako dokumentu osoa bidaltzeko data muga 2015eko maiatzaren 5a\nXXV INGEGRAF Kongresuaren ospakizuna 2015eko ekainaren 17, 18 eta 19a\nKongresuko izen-ematea formalizatzeko, parte-hartzaileek hurrengo pauso hauek jarraitu beharko dituzte:\n1. Izen-emate formularioa deskargatu eta hartan eskatzen diren datuekin betetzea.\n2. Egindako banku-transferentziako kopia eranstea.\n3. Dokumentuak hurrengo email-era bidaltzea: ingegraf2015@tecnun.es\nIzen-emate araberako tarifak:\nIngegraf-ADM-AIP-Primeca bazkideak Batzarkideak Ikasleak\nMartxoaren 20a baino lehen 300€ 350€ 100€\nMartxoaren 20a ondoren-maiatzak 20a arte 350€ 400€ 150€\nMaiatzaren 20a ondoren 400€ 450€ 200€\n2015eko apirilaren 20a baino lehen pozta elektronikoz ezeztatzen diren izen-emateak, diru-itzultze osoko eskubidea izango dute 50 euroko prozesatze tasa izan ezik. 2015eko apirilaren 20aren ondoren ez da diru-itzultzerik egongo.\nHARRERA, EGIAZTATZEA, DOKUMENTAZIO-EMATEA ETA BILTZARKIDEEN HARRERA.\nINAUGURAZIO-KONFERENTZIA (GRADU IKASGELA)\nIñigo Puente\t-\tTecnun-eko Zuzendaria\nMaría de la Paz Morer\t-\t/ Kongresuko Lehendakaria\nGuillermo Peris\t-\tIngegraf-eko Lehendakaria\nBILKURA (GRADU IKASGELA)\nKOMUNIKAZIO-SAIOA ( PROGRAMA ZEHATZA IKUSI)\nBATZAR OSOA (MASTER IKASGELA) - Ingegraf kideentzako\nMaster ikasgela 1\nMaster ikasgela 2\nBILKURA (MASTER IKASGELA)\nHiriko bisita panoramikoa (gia barne).\nJai-Alai zesta puntako partida erakusketa. Hondarribia.\nKOMUNIKAZIO-SAIOA (PROGRAMA ZEHATZA IKUSI)\nKONGRESU BUKAERA ETA AMAIERA\nLehendakaria: Guillermo Peris Fajarnés\nIdazkaria: Beatriz Defez García\nBatzordekideak: David Corbella, María de la Paz Morer, Irene Sentana Gadea y Pedro Ubieto\nBatzorde Zientifikoaren Lehendakaria: Félix Sanz Adán\nBertako antolatzaile batzorde teknikoa:\nTecnun-en (Nafarroako Unibertsitatea)\nNafarroako Unibertsitateko campus teknologikoa Donostian kokatuta dago.\nBilbo-Loiu Nazioarteko Aireportua. Bilboko Aireportu autobus-zerbitzua-Donostia 7:45-etatik 23:45-etaraino 60 minuturo (1h20 ibilbide-min.). 16.50€ gutxi gorabehera, , ez dute kreditu txartelik onartzen\nBiarritz Nazioarteko Aireportua. Biarritzeko Aireportu autobus-zerbitzua- Donostia 15:30-etan soilik. Taxia 85€ gutxi gorabehera.\nDonostiako Aireportua. Taxia 30€ gutxi gorabehera.\nBilboko Sarbidea: Ondarreta A-8 irteera hartu.\nGazteiz/Iruña Sarbidea: N-I-a hartuz, Donostitik 6km-etara, behin Lasarteko 2 irteerak atzean utziz, hirira sartzeko 2 aukera daude:\n"N-I-a Donostia-San Sebastián, A-8a" jarraituz, "ONDARRETA" irteeratik sartu.\n"Hernani", "Añorga, GI-2132a" jarraituz, "ONDARRETA" irteeratik sartu.\nAutobus-geltokia: Pio XII plazan kokatuta dago hiri zentrorik 15 minututara. Bertan taxi-geltokia aurkitzen da..\nIparreko (trenetako) geltokia: Egia auzoan kokatuta dago, ibaiko eskuineko aldean. Zentrotik 5 minututara. Bertan taxi-geltokia aurkitzen da..\nItundutako tarifak, edukiera mugatua, ref.:INGEGRAF 2015 adierazi.\nTelefonoa: (+34) 943 219 077\nOstatu eta gosaria (ez da %10BEZ-a sartzen):\nGela bikoitza: 136€ / Erabilera indibidual bikoitza: 128€\nOstatu eta gosaria (%10BEZ-a barne):\nGela bikoitza: 109€\nErabilera indibidual bikoitza: 99€\nTelefonoa: (+34) 943 212 200\nGela bikoitza: 107,91€\nErabilera indibidual bikoitza: 86,62€\nTelefonoa: (+34) 943 214 311\nOstatu (%10BEZ-a barne):\nErabilera indibidual bikoitza: 67€ / Gela bikoitza: 95€\nTelefonoa: (+34) 943 003 300\nGela indibiduala: 50,95€ / Gela bikoitza: 57,30€\nINGEGRAF XXV Nazioarteko Kongresuaren babesle eta antolatzaileak.\nFormulario honen bitartez, INGEGRAF 2015 kongresuko edozein gaien kontsulta egin dezakezu.


Manfred Werder (1965ean jaioa, Zurichen, Suitzan, bizi eta egiten du lan) konpositorea eta pianista da. Luzernako eta Bernako kontserbatorioetan ikasi zuen (Virtuosité avec distinction aipamena lortuta), baita Parisen ere, Claude Helffer-ekin. Haren partiturek askotariko formak dituzte; soinu-egoera bat labur-labur iradokitzen duten jarraibide motzak izan ditzakete, edo hainbat egileren liburuetan aurkitutako hitz eta aipuak. Dena den, partitura guztiek helburu bera dute: munduaren soinuarekiko sentikortasuna piztea.\nNazioarteko zenbait konposizio-sari irabazi ditu, hala nola Koloniako (Alemania) WDR-ren Forum Junger Komponisten saria, 1992an. 1994an, egoitzako artista izan zen Parisko Cité Internationale des Arts delakoan, Los Angeleseko Cal Arts California Institute of the Arts institutuan eta Bruselako Q-O2 gunean, besteak beste. Bere lanak hainbat lekutan aurkeztu ditu: Txilen, Japonian, Ameriketako Estatu Batuetan, Alemanian, Hego Korean, Mexikon eta beste herrialde batzuetan. Kontzertu-areto eta arte-zentroetan zein hiri-esparru eta natura-guneetan jarduten du, soinuarekin lotuta esku-hartzeak egiten.\nBesteak beste, Stück 1998 pieza nabarmendu behar da. 4.000 orrialdeko konposizio prozesual bat da, eta orrialde bakoitza zenbait musikarik behin soilik jotzen dute, testuinguru jakin batean. Performer Series obrak ere aipatu beharreko lana da. Zenbait konposizio dira, ia 700 orrialdekoak, solista batentzat eta zenbait tamainatako taldeentzat. Soinu-ekitaldien eta isiluneen denbora-konfigurazio bat adierazten dute konposizio horiek, eta, orrialdeak interpretatu ahala, ekitaldi eta isilune horiek zabaldu egiten dira. Konposizio horietako bat Ein(e) Ausführende(r) –Performer bat– da. Nazioarte-mailan musika garaikidean eta musika esperimentalean oso ezagunak diren instrumentistek interpretatu dituzte haren konposizioak; esaterako, Rhodri Davies, Patrick Farmer, Eva Coronado, Antoine Beuger eta Michael Pisaro jotzaileek.\nSaiakerak idazten ditu, bere konposizio-jardueraren zenbait alderdi jorratzeko, eta entzutearekin eta bizi garen lekuetako soinuarekin erlazionatutako gaiak aztertzeko. Desplazamientos: indicaciones en los bordes / Textos, entrevistas, partituras (Txile, 2013), Chine / Europe, Percussions dans la pensée (Frantzia, 2005) eta Words and Music (Erresuma Batua – Ameriketako Estatu Batuak, 2012) liburuetan eta Revue & Corrigée 93 (Frantzia, 2012) eta Musik Denken (Suitza, 2007) aldizkarietan argitaratu dira. Beste musikari eta teorialari batzuek haren lanei buruz idatzi dute: Ana Cecilia Medina (LLEOM Laboratorio de Literaturas Extendidas y Otras Materialidades, Mexiko, 2014), Will Montgomery (“Five Ways of Looking at Manfred Werder”, in Kunstmusik, Alemania, 2013), John Lely (“Manfred Werder”, in Word Events, Erresuma Batua – Ameriketako Estatu Batuak, 2012) edo Taku Sugimoto (“Logic and Notation”, in Tacet Experimental Music Review, Frantzia, 2013).\nEdition Wandelweiserrek Werderren obren zenbait interpretazio argitaratu ditu, bai eta, besteak beste, Heresy (Espainia), Winds Measure Recordings (Ameriketako Estatu Batuak), Skiti (Japonia), Cathnor (Erresuma Batua), Futow (Japonia) eta Nueni Recs (Euskadi) disko-etxeek ere. Beste konpositore batzuekin egindako lanak ere argitaratu izan dira; adibidez, Taku Sugimotorekin egindakoa Japoniako Slub disko-etxeak argitaratu du, eta Toshiya Tsunodarekin egindakoa, Ameriketako Estatu Batuetako Erstwhile Records disko-etxeak. Pianista gisa, James Tenney estatubatuar konpositorearen Bridges obra argitaratu du CD batean, hatArt disko-etxean.


"Galdakaoko Txamiak” urriaren 4 eta 5ean “Graffesta” antolatuko dute\n"GDKO-ko txamiak" Galdakaoko udaleko programa da eta "Graffesta" udalerriko txami desberdinetako gazte batzuk "Gdko-ko Txamiak" programako hezitzaile taldearekin batera antolatzen ari diren egitasmoa da. Aurreko urteko lehen Graffesta oso arrakastatsua ikusita, aurten berriro ere antolaketa talde bat sortu da Urriaren 4ean eta 5ean ospatuko den Graffesta antolatzeko.\nGaldakaon, hainbat dira Graffiti munduan aritzen diren gazteak. Zaletasun horretatik haratago joateko helburuarekin, gazte horiek udalerriko gazteriari bere osotasunean zuzendutako ekimen bat antolatzeari ekin zioten.\nGazteriari zuzendutako Graffiti eta Mural txapelketa da; banakakoa zein taldekoa. Graffiti edota mural margoketan adituak direnak zein ez diren gazteak barne hartu nahi duen egitasmoa da. Galdakaoko herriari asteburu batez, bizia, kolorea, artea. eta gazte elkargune bat eskainiko dion proiektua da.\n16-35 urte bitarteko gazteei zuzendutako egitasmoa da.\nGraffitiak eta muralak egiteko bi modutan parte hartu daiteke:\nAlde batetik, grafitia maite duten edozein gaztek eman ahal du izena eta egunean bertan anbulatorioko tunelean izendatuko zaion horma eremuan margotuko du, aurretiaz bidali duen zirriborroa.\nEta bestetik, egitasmo herrikoi bat izanik, Galdakaoko elkarte, talde zein gazte mugimendu desberdinei zabalduko zaie parte hartzea mural txapelketan, Urreta H.I.ko horman aurretiaz aurkeztu dituzten mural zirriborroak margotuaz.\nParte-hartze mailari dagokionez, txapelketan izena emango duten gazteez aparte, "Graffesta" egunean bertan, ekintza desberdinak antolatuko dira Galdakaoko gazteriaren eta eragileen parte-hartzea sustatzeko: DJ erakustaldia, serigrafia tailerra, gazte bazkaria.\nAurten, udaletik erronka berri bat gehitu nahi izan diogu Graffesta egunari herriko koadrila eta txamietako gazteen parte-hartzea biziki pizteko. Gazte olimpiada batzuk egingo dira ostiraletik hasita eta larunbat eguerdian bukatuko dira Graffestaren bazkariarekin batera.\nGRAFFESTA ETA TXAMILARI EGUNEKO EGITARAUA:\n✅ URRIAK 4, OSTIRALA\n18:00-20:00 Gazte olimpiadak\n✅ URRIAK 5, LARUNBATA\n11:30 Hasiera ekitaldia\n12:00 Mural eta graffiti margoketa Urreta eskolan eta anbulatorioko tunelean.\n12:00-14:00 Gazte olimpiadak\n12:00-14:00 Dj erakustaldia\n14:30 Gazte bazkaria\n16:00 Gazte olimpiaden azken froga Susterra elkartearen eskutik eta sari banaketa\n16:30 Serigrafia tailerra\n16:00- 19'00 Graffiti eta muralen margoketaren jarraipena\n17:00- 20'00 Dj erakustaldiaren jarraipena\n19:00 Skate "HARTZA" froga\n20:00 Txokolatada eta amaierako ekitaldia\nLanen zirriborroa irailaren 30erako entregatu beharko dute.\nKontaktua eta izen ematea: graffesta@gmail.com


Carlos Taibo idazlearen 'Colapso' liburua aurkeztuko da Arrasateko Jai Zale elkartean - Arrasate - Goiena.eus\nCarlos Taibo idazlearen 'Colapso' liburua aurkeztuko da Arrasateko Jai Zale elkartean\nItziar Larrañaga 2017-11-20 07:39\nCarlos Taibo. (Argazkia: http://www.ecorepublicano.es)\nAzaroaren 22an, asteazkena, 18:30ean aurkeztuko da Colapso. Capitalismo terminal, transición ecosocial, ecofascismo, Kultur Alternatibak antolatuta. Liburuak egilearen hitzetan, "jasaten dugun sistemaren kolapsoa du aztergai".\nIdazleak kolapso horren aurrean, bi erantzun posible alderatzen ditu, alde batetik trantsiziorako mugimenduak eta bestetik ekofaszismoa; horrekin batera fenomeno honek herritarrengan eragiten dituen pertzeptzio ezberdinak aztertzen ditu.\nTaibok, Kolapsoa prozesu baten gisa ikusten du, egun bizi dugun jendartea hankaz gora jarriko duena, itzulerarik gabeko aldaketa sakonekin, orain arte ezagutu dugun bizimodua desager araziko duena. Aldaketa klimatikoa eta erabiltzen ditugun baliabide energetikoen agortzea ikusten ditu, batez ere, etortzear dagoen egoeraren zergatien artean. Aldaketa klimatikoaren ondorio larriek, Iberiar Penintsulan esaterako, eragin zuzena izango dute, nagusiki, nekazaritzan eta turismoan; eta martxan diren politika energetikoek arazoan sakontzen dute egilearen iritziz.\nIdazleak honen guztiaren aurrean erantzun posibleak aztertzen ditu, beti ere jendartea antolatzeko ereduaren aldaketaren ezinbesteko beharretik; behetik antolatuta izan behar duen jendartea, autogestiotik, demokrazia eta ekintza zuzenetik eta elkar laguntzatik.\nCarlos Taibo idazlea eta Zientzia Politikoko irakaslea da Madrileko Unibertsitate Autonomoan. Hazkunde ekonomikoaren kritiko sutsua da, ongizatea eta aurrerapenaren kontrako bidea delako. Hortaz, deshazkunde eta globalizazioaren kontrako mugimenduen defendatzailea da; demokrazia zuzenaren aldarrikatzailea da eta anarkismoaren zalea. Idazlea eta artikulugilea hainbat hedabidetan, gaztelaniaz eta galegoz argitaratzen ditu bere lanak. Bere ohiko gaiek geopolitika eta Europako egungo egoera sozio-politikoa dituzte ardatz.\n'Colpso' liburuaren aurkezpen kartela


"Interneten ere, lehen hitza euskaraz" egitasmoarekin bat egin du udalak — Berbia\n"Interneten ere, lehen hitza euskaraz" egitasmoarekin bat egin du udalak\nUdaleko web atariak nabigatzailea euskaraz konfiguratzeko bidea ematen du gaurdanik\nGuk jakin ez arren, gure ordenagailuko nabigatzaileak lehenetsitako hizkuntza erdarazkoren bat izan daiteke. Hala gertatzen da euskaldunen gehiengoaren artean, %80-90en artean. Interneten lehenengo hitza euskaraz emateko eta euskarazko edukiak lehenesteko nabegatzailearen nabigazio hizkuntza aldatu eta euskara jarri behar da. Horretarako aukera ematen du gaur goizetik udalek web atariak, www.oñati.eus atariak.\nGure nabigatzailea euskaraz konfiguratuta badugu web orrian sartu orduko zorionak ematen dituen mezua agertuko zaigu. Hala ez bada, mezu bidez jakinaraziko digu eta lehen hitza euskaraz plugina instalatzeko bidea emango digu. Oraingoz Firefox eta Chrome nabigatzaileetan instalatzeko aukera ematen da baina laster Opera eta Edgen ere egin ahal izango da. Konfigurazioa egitea erraza, azkarra eta doanekoa da.\nPublikoki atzo aurkeztu zen Interneten ere lehen hitza euskaraz kanpainak internet nabigatzaileak eta mugikorrak euskaraz jartzea sustatzen du. Webguneak garatzen dituztenak euskara kontutan hartu dezaten eta mugikor eta ordenagailuen sistemak euskaraz ere kaleratu daitezen. Horregatik, udaleko web atariak ordenagailuko nabigatzailea eta mugikorra konfiguratzeko aukerak eskaintzen ditu. Haratago joanda, webguneen garatzaileei ere, lehen hitza euskaraz kanpainarekin bat egiteko gonbidapena egiten zaie udaleko web atarian.\nInterneten ere, lehen hitza euskaraz proiektua PuntuEUS Fundazioa, CodeSyntax, Ikastolen Elkartea eta Kontseiluaren lankidetza proiektua izan da. Helburua, esan bezala, internet munduan ere euskarak lekua izan dezala da. Udalak, kanpainarekin bat egin zuen eta horren haritik, www.oñati.eus atariak edozein erabiltzaileren nabigatzailea euskaraz konfiguratzeko bidea eskaintzen du.